text:
ICONS lo ta den Zomerkarnaval 2022
Sin lugá a duda, zomerkarnaval ta un di e karnavalnan mas grandi di Oropa ku lo tuma lugá den kayanan di Rotterdam. E aña’ki lo por bolbe di e aktividat aki mirando ku pa dos aña pa motibu di covid-19 esaki no por tabata posibel. Djasabra 30 di yüli 2022, kayanan di Rotterdam lo bai biba un eksperensia inolvidabel na momento ku ICONS, lo ta kompañando e grupo di mas grandi pa loke ta trata “zomerkarnaval” kual ta “Precious Carnival Group”. Pa loke ta Icons, un i tur sa ku AmoreusZ, HnlY i Dju Dju V no mester di niun klase di introdukshon. Ora ta trata di ambiente, ta sende ICONS ta sende kaya bai pariba garantisá. Pa abo ku ainda kier partisipá, nos ke a invitá bo pa djòin grupo Precious, paso ta un eksperensia úniko bo lo bai biba den kayanan di Rotterdam. Pa 2 aña nos no por a disfrutá di zomerkarnaval. E aña aki nos tei baila habri afó i gosa di nos bida. Pa mas informashon por tuma kontakto ku direktiva di “Precious Carnival Group” via +31687991241.


c: text/html

text:
Gezaghèber Rijna ta felisitá dos ‘young professionals’ ku partisipashon na programa pa hóben na Europa
E hóbennan ambisioso Terrence Janssen i Michélin Padmore ta representá Boneiru otro aña den e nètwèrk di hóben di Pais- i Teritorionan Ultramar (LGO), un inisiativa di Direktor General pa Aliansa Internashonal (DG INTPA) di Komishon Europeo.
Meta di e inisiativa akí ta pa entre otro pone hóbennan di vários isla den kontakto ku otro, ku institushonnan europeo i ku tumadónan di desishon i krea un entendimentu mas profundo tokante loke Union Europeo por nifiká pa islanan. Banda di esei, e nètwèrk ta pone ku e hóbennan por interkambiá informashon i haña eksperensia den koperashon internashonal.
E nètwèrk ta konsistí di 25 hóben for di diferente isla. Nan lo partisipá na un programa i den esei biaha vários biaha tambe pa e ofisina prinsipal di Union Europeo na Brusélas. Ku esfuersonan kombiná di entre otro e programa di TOP i e sekshon internashonal di Gabinete di Gezaghèber, pa promé biaha Boneiru a logra haña dos hóben den e programa akí.
Gezaghèber Edison Rijna: “Mi ta kontentu ku a tuma dos hóben ambisioso di Boneiru den e programa. Mi a papia personalmente ku nan i entre otro a trese dilanti kon nan por kompartí nan eksperensia na Boneiru tambe, pa asina inspirá otro kompañeronan hóben. Mi felisitashon kaluroso ta bai pa e dos young professionals akí.”

robotstxt: allowed

filter: keep


text:
Oranjestad– Marlon Sneek, parlamentario di AVP, a wordo poni den e comision di Integridad di Reino, pa representa Aruba. Un decision dictatorial di Baba Herde, cu a cai den masha mal tera serca tur hende, especialmente serca e politiconan hulandes, cu tur conose e historia di Marlon Sneek. Marlon Sneek probablemente ta e politico riba lista di AVP cu tin mas escandalo tras di lomba, di hopi tempo pasa, te cu awor ainda. Y pesey ta insolito cu den e partido mes, nan ta permiti algo asina tuma lugar. Hendenan “drechi” manera Arends-Reyes y Wyatt-Ras, con nan por drumi trankil sabiendo cu probablemente e politico mas escandaloso riba nan lista, ta representa nan.
Ta importante pa nos recapitula e motibonan dicon ta asina insolito cu AVP ta scohe hustamente e persona aki:
1. Marlon Sneek a wordo deteni pa polis despues di a horta jeans, y hasta tin un proces verbaal di e ladronicia aki di Marlon Sneek.
2. Tambe a gara Sneek ta horta wiskey
3. Su dedenan largo, el’a demostra tambe hortando aros
4. Sneek a wordo demanda pa gobierno hulandes pa incumplimento cu pago di su studielening na Hulanda.
5. Sneek a malusa placa di pueblo, ora el’a biaha bai shop na Panama cu placa di Parlamento, ora cu el’a exigi pa Parlamento paga 7 dia di ‘daggeldvergoeding’ pa un reunion di 2 dia! Mescos cu otro biahe pa Colombia! Te dia di awe e NO a paga e placa aki bek tampoco.
6. Na un hotel a gara Sneek ta horta carni
7. Sneek ta un di esnan cu a pasa e ley pa yena su propio saco, den apenas 6 minuut, drechando su mesun salario na forma barbaro, mientras cu el’a pasa pueblo un medida tras di otro!
8. den su anjanan mas jong Sneek tabata masha conosi pa kibra auto, prome un jeep, despues un toyota color oro, y varios mas, y e particular den cada un di e accidentenan aki ta cu semper tabata tin alcohol envolvi
9. ultimo tempo Sneek a bolbe hay’e den basta problema den trafico, manera por mira riba e foto adhunto, el’a haya su mes involucra den un accidente di trafico, y el’a mustra di tin problema serio cu incontinencia, si mira e mancha riba su carson, algo cu e mes a admiti durante reunion publico, cu ora bo causa un accidente bo mester para, “maske bo a pishi of pupu bo panja”!
10. pero e mas serio di tur ta dia su auto na forma masha mistorioso a dal basha cura di cas abou, casi mata hende, laga hopi holor di alcohol y core bai. Otro “hit & run”, pero e biaha aki un “primo” a wordo pusha dilanti pa carga responsabilidad. Y naturalmente despues di esaki, e “primo” aki a haya un contract diki diki cu gobierno.
Esaki ta e representante di Aruba pa traha riba integridad di nos gobernantenan. Bo ta kere cu e persona aki ta capas di hasi esaki? Mike Eman a pusha e mihor persona pa e posicion aki, pasobra Marlon Sneek lo percura pa tanten Mike Eman ta den gobierno, Aruba no haya NINGUN ley di integridad!


text:
Intento di ladronisia.
KOMUNIKADO DI PRENSA
249 / 2019
25 yüni 2019
Intento di ladronisia.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djamars 25 di yüni 2019 alrededor di 04.25’or di mardugá, Sentral di Polis a risibí
notifikashon di un intento di ladronisia ku a tuma lugá na un establesimentu na Janthiel.
For di un investigashon ku polis a realisá, a resultá ku tres hòmber den un SUV blanku a
kore yega riba parkerplaats di e establesimentu, bèk e SUV pa asina drenta ku e vehíkulo via
di un porta di glas den establesimentu. Probablemente nan intenshon tabata pa yega na e
mashin di plaka (ATM) ku ta den e establesimentu, kibra e mashin i bai ku plaka kesh for di
e sitio. Pa un òf otro motibu nan no a logra na kibra e ATM. Despues di nan akto e
sospechosonan a drenta e SUV i bai for di e sitio. Personal di Seguridat di Janthiel ku a tuma
nota di loke tabata pasando a kuminsá ku un persiguishon riba Caracasbaaiweg direkshon
Fuik. Dado momentu e sospechosonan a kuminsá los tirunan dirigí for di un arma di kandela
riba e vehíkulo di seguridat. Shofúr di e vehíkulo pa su mes seguridat a para e vehíkulo i e
sospechosonan a sigui kore. Polis a hasi un búskeda den e área pero sin e resultado deseá.
Tambe a haña hulsnan riba kaminda i a konfiská esakinan pa mas investigashon
Investigashon den e kaso aki ta kontinuá.


text:
Ministerio konserní
Finansa
Suèldu mínimo ta keda igual na loke e tabata na aña 2020.
Publiká riba 06 Yanüari 2021
Willemstad- Gobièrnu di Kòrsou a yega na e desishon pa e aña aki mantené e montante di Fls. 9,62 pa ora ku a keda stipulá na aña 2020 komo tarifa pa suèldu mínimo. E montante aki, ta stipulá den e Areglo di Indeksashon Suèldu Mínimo 2020.
Pa a yega na e desishon aki, Gobièrnu a tuma den konsiderashon konsehonan di entre otro Sociaal Economische Raad (SER), Ministerio di Desaroyo Sosial, Labor i Bienestar (SOAW), Ministerio di Desaroyo Ekonómiko (MEO), Ministerio di Finansa i Ministerio di Asuntunan General (WJZ).
Pa minimalisá posibel konsekuensianan mará na e echo ku e suèldu mínimo no ta keda indeksá e aña aki, Gobièrnu di Kòrsou ta proponé pa:
- Yega na medidanan dirigí pa duna èkstra sosten na esnan den nos komunidat ku ta risibí un suèldu mínimo;
- Hasi un investigashon riba e posibel efektonan sosial ekonómiko mará na un posibel oumento di e suèldu mínimo;
- Tene dos (2) diferente konferensia ku e temanan:
a) Suèldu mínimo, trabou desente i produktividat
b) Seguridat, salubridat na trabou i futuro laboral;
- Instituí un grupo di trabou ku ta konsistí di representantenan di SOAW, MEO i Ofisina Sentral di Estadístika (CBS) kendenan lo ta enkargá pa profundisá riba e tema di ‘Maneho i medidanan dirigí riba e parti di nos komunidat laboral ku ta risibí solamente e suèldu mínimo òf tin bia ménos ku esei’.
Ministerio konserní:
Finansa


text:
Dialuna atardi den un Cas di Cultura ‘sold out’ a tuma luga competencia di Baile Escolar cu ta forma parti di e programa di Weganan Escolar 2022. E scolnan a participa den baile cultural y folklore. Un total 160 alumno a participa di shete scol den diferente categoria; Imelda Kleuterschool, Prinses Amalia Basisschool, Paso pa Futuro. Colegio Arubano, Colegio San Antonio y Maria College MAVO. E tabata un atardi yena cu color, dedicacion, disciplina y creatividad. Aruba tin hopi talento!
E mandatario a expresa cu e tabatin un energia positivo y ambiente total cu shownan espectacular. Na final di e anochi nan a invita Minister Endy Croes pa join e alumnonan riba scenario y hunto a baila riba ritmo di e cancion oficial di Weganan Escolar. Por ultimo Minister Endy Croes ta gradici tur e scolnan cu a participa y sigur e alumnonan cu a resalta. Alabes ta gradici Departamento di Cultura y IBISA. Masha pabien cu un anochi super exitoso. Pabien na e alumonan boso ta master!


text:
WILLEMSTAD- 4 sèptèmber 2015 – Tur aña di nobo KLM ta organisá su ‘KLM Beach Borrel’, un evento sosial dediká na agentenan di biahe hulandes. Meta di e evento ta pa gradisí agentenan di biahe pa tur nan esfuersonan ku nan ta hasi diariamente den ofresé KLM komo opshon di biahe pa diferente merkado. E aña aki e evento tabata tin un toke ‘krioyo’ ku presensia di Ofisina di Turismo di Kòrsou (CTB) ku a probechá e okashon pa promové Kòrsou komo destinashon turístiko pero tambe pa pone énfasis riba KLM Curaçao Marathon i Curaçao Sales Run.
Pa garantisá ku e invitadonan ta risibí un sabor di Kòrsou, CTB a sòru pa e staf ta uniformá ku T-shirt di Kòrsou. Ademas di esaki, a ofresé kòktel trahá ku likor Blue Curaçao i a repartí pastechi. E ‘KLM Beach Borrel’ a konta ku 550 agente i profeshonalnan di biahe hulandes. Durante e evento a tene algun spich den kual a hasi menshon di e KLM Curaçao Marathon ku lo tuma lugá djadumingu 29 di novèmber próksimo. Esaki lo ta e segundo edishon di e máratòn organisá pa Fundashon Run in the Sun. Partisipantenan por skohe pa kana òf kore diferente distansia, 5 òf 10 kilometer, trayekto di 10,5 òf 16,65 km i mitar òf máratòn. Tambe a elaborá riba e ‘Curaçao Sales Run’ ku ta un kampaña pa promové benta di pasashi pa Kòrsou den luna di novèmber kual ta tradishonalmente un luna slow den benta.Na final di e evento e aktor yu di Kòrsou alabes embahador di KLM Curaçao Marathon, Sr. Everon Jackson Hooi a entregá e ‘ticket di oro’ pa Kòrsou na Gabriela Smits di agensia di biahe Airtrade Holland huntu ku Sr. Toon Balm kende ta Vise Presidente di Sales & Services di KLM na Hulanda.
CTB su presensia tabata notabel durante e ‘KLM Beach Borrel’. Alabes, CTB a ekspresá gratitut pa e oportunidat di promové Kòrsou komo destinashon turístiko. Pa CTB ta un plaser di por traha den estrecho koperashon ku e kompania di aviashon KLM ku semper ta pará kla pa sirbi Kòrsou.


text:
Egipto
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Egipto ta un pais cu ta keda na continente noort-oost Africa. E kapital di e pais ta e stad di Kairo of Cairo. Egipto ta conoci pa su monumentonan bieu, manera e piramid y sphinxnan.
Egipto ta un pais independiente for di aña 1922. E ta miembro di e Nacionnan Uni y e Liga Arabe. E tawata un republica di 1952 despues di e revolucion di 1952 pa e lider Gamal Abd Alnaasar.
E ta un pais grandi, pero un porcion grandi ta desierto. Hopi hende ta biba cerca di e costa di Laman Mediteranio y cerca di Riu Nilo. Esaki ta inclui e stadnan di Kairo, Alexandria, Aswan, y Port Said. No ta tur hende ta biba den e desierto. Awe, Egipto tin un poblacion di 80 miyon hende.
Egipto ta dividi den 29 area, yama Gobernacion di Egipto. E Parlamento di Egipto ta keda na Kairo y ta traha ley pa e pais. For di, 11 di februari 2011, e pais ta wordo goberna pa militarnan. Den januari 2011, miles di welguista a uni den e siudad Kairo. Nan tawata kier pa Hosni Mubarak renuncia su gobierno. E tawata presidente pa 30 aña. Riba 11 di februari, e vicepresidente Omar Suleiman a haci un anuncio. El a bisa cu Mubarak a bay di acuerdo pa renuncia. Suleiman a bisa tambe cu Mubarak lo dirigi e Conseho Supremo di e forsanan uni (militar) cu lo goberna e pais.
Awe, e pueblo di Egipto ta mastanto sunista. Tin ainda algun christian den Egipto. Mayoria di esakinan ta pertenece na e Misa Ortodoxa Copta di Alexandria. Omar Sharif, ta un di e hendenan mas famoso di Egipto, cu tawata un actor internacional, Boutros Boutros-Ghali, cu tawata e prome persona di Africa cu a lei (guia) e Nacionnan Uni, y ganado di cuater Premio Nobel: Anwar Sadat, cu a gana e Premio Nobel di Paz den 1978, Naguib Mahfouz, cu a gana Premio Nobel di Literatura den 1988, Ahmed Zewail, cu a gana e Premio Nobel di Kimica den 1999, y Mohamed ElBaradei, cu a gana e Premio Nobel di Paz den 2005. Egipto su clima ta bon den winter y hopi cayente den zomer, dependiendo di e tempo.


text:
A surgi varios critica riba rednan social cu e parada di Flambeu e aña aki tabata tin mas luz artificial cu Flambeu. Pues pa algun hende den comunidad esaki no ta considera un parada di Flambeu mas. Segun Smac, pa mas cu un decada e parada di Flambeu a conoce cambio di tradicion aki na Aruba pa entre otro motibonan di seguridad.
Pa motibo di e holo cu esaki ta produci como tambe otro medidanan di seguridad, e uzo di Flambeu a bay atras den e ultimo decada na Aruba. “Nan no mester yama esaki parada di Flambeu mas. Djis yam’e parada di luz awo pasobra no tin ningun Flambeu!”, un cuidadano ta comenta riba radio. Segun presidente di Smac, sra. Shannon Henriquez, ora cu antes no tabata tin hopi luz, hende tabata keha cu no tin suficiente luz den e parada. Aworaki cu tin mas luz anto tin critica riba esey: “bo no sa cierto momento kico mas nan kier”, e ta comenta. “E paradanan a bira hopi grandi pues nos intencion ta pa e bira algo bunita y pa wak bo hendenan inverti hopi tempo den loke ta nan t-shirt y otro materialnan,” sra. Henriquez ta bisa. Tabata tin Flambeu e aña aki pero pa solamente algun participante. Na dado momento despues di inica e parada nan no por a sigui cu nan pasobra esaki a cuminsa molestia nan. E Flambeunan cu nan a pone e aña aki a dura nan desde salida na Wendy’s Boulevard te ora cu nan a yega edificio di Juliana School. Despues di un rato e bailarinanan no por wanta e holo di e gas cu esaki ta produci.
Seguridad
Segun sra. Henriquez: “Ja, e ta facil pa critica pero ora cu bo ta un bailado cu un Flambeu den bo man, e no ta dje ‘gezellig’ ey tampoco. Nos mester corda cu e parada aki ta simbolico pa e inicio di Carnaval.” Cu e parada aki bo ta simbolicamente ‘cende e mecha’ pa start Caranaval anto normalmente e Flambeu ta wordo cendi den inicio di parada anto bo ta carga esaki te unda por yega cune. Pa proximo aña Smac kier wak pa cuminsa uza e luznan di candela falso. Gruponan ta hopi mas grandi awendia anto tin hopi mas material cu antes. E seguridad ta semper hopi importante segun Smac cu ta bisa: “E por ta hopi peligroso si bo ta sinta zwaai un candela pa hopi largo y esaki por ehempel pega den un peluca di un hende.”
Bon Dia Aruba a purba tuma contacto cu Brandweer pa un reaccion riba esaki y si tin algo cu a yega di pasa den pasado pero no a logra. Segun Smac, nan no sa si kico ta e metodo cu tabata wordo uza den pasado. En principio segun Smac, a haya mayoria critica positivo en cuanto tabata parada di Flambeu anto tur cos a bay debidamente.


text:
E no ta corda cu el’a duna su amigo Sussebeek hopi tereno, ni tampoco cu el’a haya hopi placa
Ex Minister Benny Sevinger a hunga pa hende loco dilanti huez diaranson mainta. Diripiente el’a bisa huez cu e no ta corda, y e no ta na altura cu el’a firma asina hopi tereno pa Sussebeek. Tampoco e ta corda cu Sussebeek a dune asina hopi placa, pasobra e mes no ta encarga cu e fundacion y e no sa ken ta haci donacion.
Pues, den otro palabra, Benny a hunga pa loco, laba man y benta tur cos riba Sussebeek.
SOLO DI PUEBLO ta constata cu Benny ta contradici su mes, pasobra den caso di Roberto Rincon, e mes a declara cu e ta screen tur hende. Ora a puntre con e ta screen, el’a contesta via google.
Pues, su ponencia cu e ta firma tur peticion sin wak nomber, ta poco dimas. Ta un hende cu kier hunga loco so por gaña huez dje forma aki.
Mas alew ora cu Pieter Sussebeek ta su intimo amigo y nan ta core mountain bike hunto tur weekend.
E no ta corda cu el’a duna su amigo Sussebeek hopi tereno, ni tampoco cu el’a haya hopi placa


text:
WILLEMSTAD — Awe mainta un delegashon di bich volibol a sali ku buelo di Inselair pa via Jamaica sigui pa Antigua & Barbuda kaminda nan lo bai kompeti den e di dos buelta den e “Continental Cup Beach Volleyball” di Norceca (Confederacion Norte CentroAmericano i Caribe).
E di dos buelta aki ta pa e region di Cazova i ECVA,kaminda e selekshonnan nashonal di St.Kitts & Nevis, Dutch St.Maarten, St. Vincent & the Grenadines, Dominica, Trinidad and Tobago,Jamaica, Surnam, Barbados, US Virgin Islands I Korsou lo bai buska un kupo pa sigui pa e di tres buelta kaminda lo ta bai ta presente e ekiponan di Centro America.
E ekipo nashonal maskulino di bich volibol ku ta konsisti di Giandro Tokaay, Henrich Daal, Derwin Colina i Norandy Bonafasia aña pasa den e prome buelta di e Continental Cup ku a tuma luga na Trinidad and Tobago a logra klasifika pa e di dos buelta.
E partidonan lo tuma luga na Castaways beach , Antigua.E ekiponan ku Sali den e prome 3 puestonan ta sigui pa e di tres buelta pa asina saka e ekiponan di bich volibol di Norceca ku lo partisipa na Rio den e olimpiada . Aunke ku korsou no por partisipa na Rio tog nos selekshon lo hunga e partidonan aki di klasifikashon. E ta bai konta pa nan ranking den Norceca.
E partidonan ta programa pa kuminsa djabierne mainta 9’or.
Federashon di volibol korsou ta desea e delegashon di bich tur klase di eksito.


text:
Randal Corsen & Orchestra ta lansa ‘Henter Aña den Paranda’
Randal Corsen & Orchestra a kaba di finalisá un produkshon nobo. Na un konferensia di prensa ayeranochi na restorant The Trader den World Trade Center pa promé biaha por a skucha e tumba nobo ‘Henter Aña den Paranda’ ku kanto di Dibo D(oran), Rich Pieter i Yumarya Grijt. Esei ta konforme tradishon di fin di aña, pa e piesa aki awor por keda zona durante henter aña. Esaki sigur lo ta un di e piesanan ku e banda lo presentá dianan 28 i 29 di desèmber awor den e konsiertonan ku gradualmente a bira un tradishon bou di e lema ‘Paranda di Fin di Aña’ na Landhuis Brakkeput Mei Mei. Pianista i lider di orkesta Randal Corsen a konta ku kantante Yumarya Grijt a aserk’é ku un melodia i teksto pa ‘Henter Aña den Paranda’. E idea pa e piesa a bini di Yumarya ku a biba 23 aña na Hulanda, pero kada be ku e tabata na Kòrsou tabatin motibu pa un paranda, sin importá e temporada di aña. Randal a sigui traha riba dje i a traha e areglo pa grabashon ku su orkesta i e tres kantantenan fiho Dibo D, Yumarya Grijt i Rich Pieter. E músikonan ta Eric Calmes (baho), Rhazul Sebelon (kuarta), Pernell Saturnino (perkushon), Ernie Gregorius (timbal), Marlon Conradus (drùms), Randal Corsen (piano) i un sekshon di supladó bou di guia di Igort Rivas (tròmpèt). E grabashon, mixing i mastering di e piesa tabata den bon man serka Oscar Bor, semper envolví den presentashonnan di Randal Corsen & Orchestra, i pa e grabashon aki huntu ku Randal Corsen tambe e produktor. ‘Henter Aña den Paranda’ pa pianista, kompositor, areglista i lider di banda Randal Corsen ta e promé produkshon original ku el a graba aki na Kòrsou mes. Muy pronto ta sali tambe un videoclip di e piesa aki bou di direkshon di QD Navarro di Area 51. [if !supportLineBreakNewLine] [endif]


text:
DEN HAAG – Gabinete Rutte a pone 33.6 miyon euro disponible pa acelera e cambio pa electricidad duradero pa islanan BES (Bonaire, Saba y Statia). Asina oficina di informacion di gobierno Hulandes ta informa. Cu e placa aki, dentro di 3 aña 80% di e electricidad riba e tres islanan mester ta genera pa energia solor of di biento. E intencion ta pa reduci prijs di coriente y menos dependencia di p.e. fuel oil y menos nitrogeno. E gabinete hunto cu e gobiernonan di e tres islanan lo sigui traha pa mas proceso duradero y limita efecto negativo di cambio di clima. Potret ta di archivo di NoticiaCla di e parke solar Stucco na Statia cu a wordo subsidia parcialmente cu fondo di gobierno Hulandes na 2017. Mester menciona acerca cu e pasada di horcan Irma y Maria na september di e mesun aña, e parke a keda intacto.
DEN HAAG – E delegacion di Parlamento na Hulanda actualmente pa e reunionan di IPKO (Inter Parlementair Koninkrijks Overleg) durante e apertura di e reunion diamars, a indica cu Hulanda mester ‘cancela’ e ayudo di likides cu e la duna Aruba como parti di un ‘prestamo’. Asina e portal Dossierkoninkrijksrelaties ta raporta for di Hulanda.
DEN HAAG – Ultimo momento, asina e portal Dossier koninkrijksrelaties ta raporta, e delegacionan di Aruba, Corsou y St Maarten a opta pa no presenta nan version alternativa di e asina yama ‘geschillenregeling’. Aparentemente nan no tabata riba e mesun liña ainda. E presidente di IPKO a anuncia na final di e prome dia, cu e tema a keda ‘elimina’ di e punto di agenda di diaranson y cu a dicidi cu lo trata e tema awor den e proximo reunion di IPKO. Cu esaki, ta mustra cu un biaha mas e tema aki ta keda algo dificil pa traga pa Hulanda y tambe e islanan en cuestion. Hulanda tin problema pa concede cierto ‘poder’ pa miedo cu e por perde esaki pa semper. E islanan en cuestion kier sigura cu nan interesnan ta cuida y ancra den un ley cu ta duna e areglo e poder necesario manera cu ta e intencion. Desde 2010 e tema aki ta bula rond, sin cu e paisnan en cuestion por haya otro.
DEN HAAG – E delegacionnan di Staten di Curaçao, St. Maarten y Aruba a tene awe 26 di september un encuentro tripartiet como preparacion pa e reunionnan di IPKO cu lo tuma lugar e siman aki hunto cu parlamentarionan di Eerste y Tweede Kamer.
AMSTERDAM – E CEO y director di e cadena grandi di supermercado Hulandes Jumbo, Frits van Eerd a anuncia su retiro temporal di su funcion. Siman pasa e la keda deteni como sospechoso den un caso di labamento di placa. Weekend pasa e la keda den libertad temporal pero a keda como un sospechoso den e caso. Despues di deliberacion cu su famia y e hunta di comisario di e empresa, e la dicidi di tuma e decision. “Esaki ta den interes di Jumbo y ta haci posibel pa Frits pa concentra su mes completamente riba su situacion personal” e compania ta bisa den un comunicado. Dentro di poco e compania ta spera di por duna mas informacion riba desaroyo di e empresa.
DEN HAAG – Un delegacion di Staten di Aruba representando coalicion a yega awe 22 di september Hulanda. Minister Plenipotenciario Suplente mr. Ady Thijsen a encontra e grupo na aeropuerto Schiphol, hunto cu e presidente di Comision di Relacionnan di Reino di Tweede Kamer Mariëlle Paul, E parlamentarionan cu a yega awe ta e prome grupo di e delegacion di Aruba cu a bin pa asisti na e reunionnan di IPKO otro siman. E grupo a consisti di Presidente di Staten y lider di e delegacion di Aruba Edgard Vrolijk, Shailiny Tromp-Lee, Louisette Christiaans-Yarzagaray, Hendrik Tevreden y Raymicheline Raymond. Den e transcurso di e siman aki e resto di parlamentarionan lo yega Hulanda. Diabierna ta trata di Miguel Mansur y Gerlien Croes, mientras cu diasabra lo yega Hulanda Arthur Dowers, Rycond do Nascimento, Marisol Tromp. Alvin Molina y griffier di Staten Herman Hek. NOTA: Potret cortesia di Arubahuis


text:
ORANJESTAD – Premier Evelyn Wever-Croes y Secretario di Estado Raymond Knops a yega na un acuerdo politico pa sosten di likides pa Aruba bou condicionnan cu a wordo acorda despues di algun luna di negosacion. E acuerdo aki mester wordo aproba diabierna mainta den Conseho di Minister di Reino, y despues ratifica cu firmamento di e acuerdo.
Secretario di Estado Raymond Knops y Prome Minister di Aruba Evelyn Wever-Croes a invita prensa pa un conferencia di prensa virtual, diabierna 13 di november 2020 pa 9.00 (orario di Aruba), despues di e reunion di Conseho di Minister di Reino.
Nan lo duna un conferencia di prensa virtual riba e acuerdo politico entre Aruba y Hulanda riba e di 3 tranche di sosten di likides 2020.
Den e conferencia di prensa e mandatarionan lo firma e acuerdo y lo contesta pregunta di prensa, cu por sigui esaki via Zoom desde sala di prensa di Aruba. E conferencia di prensa ta di 9.00 pa 10.00 am y ta wordo transmiti a traves di TeleAruba, facebook page di Gabinete Wever-Croes y e canal di Youtube: https://youtu.be/oE5o48yc9Qs.
“Mi no ta bisa pabien ainda pasobra ainda desicionnan mester wordo tuma diabierna ainda. Pero tur cos ta mustra cu nos a keda cla y e acuerdo lo wordo aproba pa Conseho di Minister di Reino. Esaki ta trece e trankilidad cu nos tin mester pa nos cuminsa reconstrui nos pais. Berdad ta cu Covid a benta nos algun stap patras, pero cu e acuerdo aki nos ta bay dal pasonan grandi padilanti pa crea un economia mas fuerte, un autonomia mas fuerte y un Aruba mas fuerte pa brinda mas oportunidad na tur ciudadano di nos pais”, Prome Minister desde Hulanda a duna expresa.


text:
ORANJESTAD – Segun resumen semanal di awe diabierna, 851 persona a recupera den e siman aki y un total di 615 caso nobo di COVID-19 a keda registra. E cantidad di casonan activo di COVID-19 pa awe ta 469 y cantidad di fayecidonan relaciona cu COVID-19 a aumenta na 221. Forsa na famia di e fayecidonan. Datos ta ilustra casonan nobo di COVID-19 cu un averahe semanal di 88 caso positivo pa dia y un averahe di ‘Positivity rate’ semanal di 49% pa dia. Actualmente na Aruba tin 9 persona interna cu of debi na COVID-19 di cual 8 riba piso general y 1 ta den ICU. Na Colombia no tin ningun pashent di COVID.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
WILLEMSTAD — Hopi interes pa partisipá i duna un aporte aktivo na futuro desaroyo di deporte na Kòrsou, traves di un kongreso organisá pa Federashon Deporte i Olímpiko Korsou (FDOK).
Djárason 18 di mei ta e último dia ku por inskribí pa partisipá na “Kongreso 3F, den kuadro di 85 aña deporte organisá”. Sinembargo djárason mèrdia a sera e inskripshon debí ku a alkansá e kantidat máksimo di 40 partisipante. Djabièrnè 20 di mei e kongreso ta inisiá den sala di reunion di FFK na Brievengat. Djasabra 21 di mei ta kontinuá den edifisio di FDOK den Roodeweg 92A, ku un seshon mainta i ta finalisá ku e kongreso atardi. E kongreso 3F, lo trata e 3 aspektonan prinsipal di un maneho di deporte ku ta Fasilidat, Finansa i Formashon.
Un danki spesial na tur e oradónan ku a inskribí i prepará pa duna e kongreso un balor adishonal ku nan análisis i rekomendashon riba e tres tópikonan konserní.


text:
ORANJESTAD, 24 di augustus, 2022: Durante un conferencia di prensa awe tardi Aruba Bank a anuncia nan di 16 edicion di e anual “Aruba Bank Walk & Run 2022”, conhuntamente cu su partner Subway, IBiSA, y Patrishi Sports. Despues di un ausencia di 2 aña di e evento aki, Aruba Bank Walk and Run tey bek.
Tawata nos intencion pa nos di 16 evento na 2020 bira e “Walk & Run for the Roses” y yuda sostene Koningin Wilhelmina Kanker Fonds pa por sigui cu nan meta di prevencion di Cancer y yuda patient cu Cancer na Aruba. Door di e pandemia, nos no a logra pa organisa e evento, pero si a haci e donacion na e fundacion. E aña aki, nos ta logra introduci nos di 16 walk and run bou e nomber “We Rose Together”, na memoria di esnan cu a perde bataya Cancer. Cada 5 florin di registracion lo wordo dona na Koningin Wilhelmina Kanker Fonds.
Na 2019 e evento a sell out den menos di 1 ora, pues ta pone enfasis pa tur esnan interesa pa participa den e Walk and Run cu registracion ta habri 12 di September pa exactamente 9’or di mainta. Un biaha mas lo habri registracion pa e prome 2500 participantenan cu registra.
Participacion ta AWG 25 pa tur 4 dia. Tur participante ta ricibi 1 dri-fit shirt, un drifit towel, un backpack, y nan BIB cu chip. Nos ta conseha tur hende pa paga nan cupo mesora y garantisa su participacion. Por paga via Aruba Bank Online y nos Aruba Bank App. Esaki ta solamente pa clientenan di Aruba Bank. Otro participantenan cu no tin Aruba Bank Online, por haci uso di e facilidad di Credit card payment obtenibel ariba e pagina di registracion. Y, mescos cu tur anja, por paga na IBISA su oficina na Frankrijkstraat of San Nicolas, usando e machin di swipe di Aruba Bank. Nos no ta acepta cash.
Manera e ultimo dos añanan e App di e evento y nos website www.arubabank.com ta bai ta e medionan principal pa registra. Ademas di e “Live tracking” y “Social Share feature”, e App tin lo tin informacion importante pa tur participante tokante reglanan, rutanan, y hopi mas.
Desde añanan anterior e Walk & Run a introduci e concepto di un evento “plastic free”, cual concepto ta mantene pa e evento di 2022 tambe, unda cu durante e rutanan Aruba Bank no lo duna awa den cups di plastic, ni boli y esaki ta en conexion cu e Green Wave efforts. Pues, corda trece bo boter di awa, y bo tin e opcion di refill esaki na Start, Halfway di e ruta, y na Finish, pa asina bo curpa keda hidrata.
Corda marca e fechanan pa e gran evento dianan Dialuna 26, Diamars 27, Diaranson 28 y Diahuebs 29 di September. E caminata y coremento lo inicia pa 6:00pm. E aña aki un bes mas nos lo ta den districtonan di San Nicolas, Bushiri, Paradera y Camacuri. Informacion exacto lo wordo publica ariba e Aruba Bank Walk & Run App, ariba www.arubabank.com y ariba nos Facebook page.
Download e Aruba Bank Walk & Run App nobo, haci esaki awe mes via bo Play store of App store y mantene bo mes prepara y informa di tur detayes di e gran evento aki, organiza pa e comunidad di Aruba.
Aruba Bank kier gradici tur partner cu ta haci e gran evento aki posibel, Subway, KPA, IBiSA y Pastrishi Sports y voluntarionan, y ta conta cu nan sosten un bes mas pa e gran evento di Aruba Bank Walk & Run 2022.


text:
Productor local Steve Andreas cu tema nobo lansa internacional
E hoben talentoso Arubiano, Stefan Bartels Daal conoci como “STEVE ANDREAS” a lansa un otro tema musical jama “SLOW” hunto cu artista nan internacional ‘Unknown Brain’ y cantantenan ‘Laurell’ y ‘Haj’ Unknown Brain ta un Duo DJ internacionalmente conoci for di Alemania y e cantantenan Laurell y Hai ta bini for di UK. E track “SLOW” aki tambe a wordo lansa via e plataforma internacional “Spinnin’ Records” un di e dance label nan mas grandi di mundo cumpra despues pa Warner Music (USA). No mucho tempo pasa riba e mesun plataforma internacional “Spinnin’ records” aki Steve Andreas a lansa hunto cu DJ CHUCKIE e cancion “Latino” te cu por scuche vía media radial y digital reconoci rond mundo. Diferente DJ renombra tanto riba nivel nacional como tambe Internacional ta tocando y support “Latino”. DJ nan manera David Guetta, Hardwell, Sunnery James & Ryan Marciano, Kriss Kross y mucho mas! Steve Andreas ta bou maneho di Elite Empire Entertainment y ta firma cu Music All Stars publishing Spinnin’ Records. Mester menciona e mesun label cu Afro Bros tambe ta forma parti di dje y mucho mas. Pa e mercado local tambe a caba di lansa un cancion hunto cu Jeon, Issa Beach y TY cu yama “Spula Krijt”. Por sigui Steve Andreas riba tur su canalnan di social media, pa tur informacion di su bookings, releases y mas musica! Ta spera cu e publico ricibi e cancion nan aki den bon forma. “Music is Life”


text:
E ehercicio aki bo por hasi ora bo ta bay drumi. Bo ta drumi riba bo cama cu bo curpa full plat y bo ta purba di tene henter bo curpa keto, pero tambe bo mente. Paga lus, drumi riba cama y sera bo wowo. Awor bo ta pone bo mannan na banda di bo curpa y bo planta di man poni p’ariba. Awor bo ta bay pone atencion riba cada parti di bo curpa. Pone tension prome pa despues laga los y relaha. Concentra prome riba bo pianan. Pone tension prome riba bo pianan pa despues laga los y relaha. Despues hasi mescos cu bo enkelnan, bo batata di pia, bo barica, lomba, mannan, schouder, nek y bo cabes. Awor wak si ainda bo ta sinti tension un caminda den bo curpa. Bay na e lugar aki y relaha bo mes. Concentra riba bo rosea y hasi un esfuerso pa relaha bo mes completamente. Awor cu tur tension a sali di bo curpa, bo por relaha bo mente tambe.
a. Tanten bo ta drumi asina full plat y keto, bo por hasi e ehercicio aki pa repasa y procesa bo dia. Pensa riba e ultimo cos cu bo a hasi prome cu bo a subi bo cama. Awor bo ta bay na e penultimo cos y asina bo ta keda bay bek. Para keto un rato na e cosnan cu a hasi hopi impacto riba bo. Bo lo keda asombra con hopi cos a hasi un influencia riba bo. Si bo ta sinti emocionnan cu esakinan a causa, no worry. Esaki ta ok. Asina bo ta sigi bay bek cada rato. Prome cu bo repasa ful bo dia, probablemente bo lo a pega sonjo caba. Exactamente esaki ta e intencion.
b. Den e caso cu ainda bo no a pega sonjo despues di e ehercicio aki, bo por purba lo siguiente. Imagina bo un shelo blauw cu nubianan cu ta pasa bay.
c. Probablemente bo lo a pega sonjo awo si. Pero si ainda bo ta lanta, laga tur e nubianan pasa te ora un shelo blauw so keda.
d. Drumi dushi!


text:
Un hende cu ta getrain pa discubri e cualidadnan autentico den un hende, lo sa di biaha ‘ken ta’ y ‘ken no ta.’
‘Sea bo mes’
Sea bo mes, con facil of dificil esaki ta? Ora nos papia di ‘Sea bo mes’ nos ta papia di bo autencidad. Loke di bo ta destaca como cualidad y personalidad. Pa bo haja sa esaki ta importante pa di chikito esunnan cerca di bo, mira bo como un ser cu mester discubri bida ainda. Pues cu bo mester di inspiracion, amor, cuido, pero tambe disciplina y orden y hopi guia. Guia cu ta pone bo mira mundo como un lugar unda bo ta safe y cu ta yuda nos discubri y scoge na un forma conciente, dor di duna tempo, atencion y informacion na nos. Esaki ta educacion conciente y balioso.
Una bes bo bira grandi, hendenan cu topa bo, lo discubri bo autencidad. Y esaki ta un punto cu por yuda bo pa logra bo metanan di bida. Bo no mester ataca otro pa bo luci. Bo grandesa lo luci atrabes di bo birtudnan y bo vishon riba bida. Esakinan ta cualidadnan di un hende madura. Loke hopi biaha ta busca den diferente funcionnan.
Un hende autentico ta para pa su opinion y no tin miedo di expres’e. Importante si ta, e forma con bo ta expresa bo opinion. E no mester ta a base di kibra un otro, pero pa comparti loke bo ta haja cu ta importante y pakico. Un hende cu ta getrain pa discubri e cualidadnan autentico den un hende, lo sa di biaha ‘ken ta’ y ‘ken no ta.’
Sinja bo yiu y otro mucha cu bo conoce con pa ta su mes, dor di ta e miho ehempel pa nan. Exito!
Tur loke bo no regla na tempo lo persigi bo un dia. Y esaki por tuma bo hopi mas tempo pa drecha e asunto bek.
Tin hende ta bisa cu bo tin cu biba bida sin pensa riba majan.Bida ta sinja nos cu esaki no ta berdad. Tur loke bo no regla na tempo lo persigi bo un dia. Y esaki por tuma bo hopi mas tempo pa drecha e asunto bek.
Nos ta biba den un periodo cu tur cos ta bira mas complica cada dia. Di otro banda e forma di educa na cas y scol no semper a cambia. Nos comunidad y sistema di biba riba un isla chiquito no semper ta stimula bo pa pone tambe orden y disiplina den bida for di un edad jong. Y estudio ta mustra cu e prome 6 anjanan di un mucha pa gran parti ta set su norma y balornan y karakter cu ta bira su guia. Loke un mucha no sinja na chikito, e lo no usa na grandi. A menos cu e ta un hende hopi conciente. Dicon? Simpel, paso e no sa. Niun hende a bis’e. Ban inverti mas den lanta muchanan sabi y felis pa asina nan bira ciudadanonan responsabel y comprometi cu nan comunidad y mundo. Ban Tuma Tempo!
Y di paden tin un stem cu ta bisa mi ‘Lo miho ainda tin cu bini.’ Y di esey mi tin sigur.
Un bon amigo a jega di bisa mi cu nos ta biba bida cu bista den futuro y nos ta compronde bida mirando atras. Pa mi, esaki ta sinti manera hopi berdad.
Sesenta anja tabata parse mi hopi bieuw tempo mi tabatin 20-30 anja. Awor cu mi a jeg’e, mi ta sinti mi sigur di mi mes y e escogencianan cu mi a hasi. Escogencianan a base di e libertad cu mi ta sinti. Libertad di wak atras riba mi bida y bisa mi mes ‘den cada situacion mi a hasi lo miho cu mi tabata por, bou di e circumstancianan cu mi tabata aden.’
E dushi di 60 ta cu mi por afford pa no tin pura, mi no tin mester di ansha mas. Mi a pone mi marcanan di pia y e pianan lo sigi cana nan propio caminda. Ki luho, porfin mi por permiti mi mes e luho pa ‘Tuma Tempo.’
Como hende, hopi biaha nos ta puntra nos mes, si nos a hasi e miho. Ami ta kere cu si. Nos por hasi solamente nos best. Pasobra nos no por scoge pa otronan, ni cuanto nos ta stima nan. A lo largo di bida mi a sinja pa laga hopi di mi sonjonan cay, mescos cu mi idealnan, pasobra hopi cos no ta den mi man. Mi mester a sinja laga bay y wak cosnan bay robes, mientras cu mi sa cu por a bay otro.
Mi a gradici pa mi logronan, ora mi a sinti cu mi por a hasi un diferencia den mi mesun bida, pero tambe di otronan. Dunando hopi di mi mes pa logra un pais, un mundo miho y metanan grandi, mi a sinja mas y mas cu e felicidad mas grandi tin ora ta den cosnan asina chikito manera un hende cu ta duna mi un brasa, pasobra e palabranan cu mi a bisa of scirbi a jud’e den su bida.
Of un mucha chikito cu ta corda e cosnan creativo cu nos a traha hunto, te hasta ora nan a bira mucha grandi caba.
Tambe mi a mira hopi oportunidadnan pasa bay, pa mi mes y pa otronan, talentonan cu nunca a florece. Bida ta escogencia. Mi a mira alegria y inhusticia, gratitud y envidia, inspiracion y weganan di poder.
Mi a admira e bunitesa di creacion y e danjo di mannan humano. Y mirando bek, mi a haja semper loke mi a pidi, conciente of inconcientemente. Maske no semper mi a realisa esey na e momento cu mi tabata ‘eynan’.
Mi ta corda cu desde un edad hopi jong mi a pone dos meta den mi bida. E prome ta cu mi kier laga atras un mundo miho cu mi a haja, pasobra mi kier pa mi yiu- y nietonan tambe tin un habitat pa nan biba. Di dos ta cu dia mi jega na fin di e caminata humano, mi por bisa mi mes cu tabata bale la pena pa biba.
Mi no sa si mi a logra e prome meta. Mi no ta hopi contento di e mundo cu nos ta bibando aden actualmente. Mucho guera, mucho violencia, mucho descordia, pero mi tin speransa riba un majan cu lo surgi un dia cu ta miho cu su ayera. Mi por bisa solamente cu mi a hasi mi best y mescos cu ami, mi a topa hopi otro hende cu ta hasiendo mescos y cu ta un inspiracion pa mi.
Asina mi ta jega na e di dos meta. Y mi conclushon ta ainda cu mi a biba un bida cu ta bale la pena. Pa mi mes, sin cu mi mester di e balorisacion di otro hende. Nos cada un tin nos balornan interno y esaki ta diferente pa cada un. Den mi opinion nos lo tin pas dia nos acepta esaki como berdad universal.
Mi ta agradecido na e projecto cu mas a marca mi bida ‘Comprondiendo Bida’ cu a start manera un experimento y a bira mi companjero fiel pa casi mita di e anjanan mi tras. A lo largo di tempo ‘Comprondiendo Bida’ a bira mi caminata y buskeda di contestanan di bida cu mi a comparti cu un publico mas grandi. Un proceso cu nunca ta caba. Cada stap lo hiba na e proximo y podise ta asina bida ta intenciona di ta. Un proceso, sin expectativa, ni lucro, ni luho. Un proceso cu ta hiba cada un di nos na nos mes. E esencia di ken nos ta…
Mi lo sigi hasi mi best, pero mas cu tur cos, sigi gosa cada minuut di mi caminata riba e planeta aki. Y di paden tin un stem cu ta bisa mi ‘Lo miho ainda tin cu bini.’ Y di esey mi tin sigur. Mi ta agradecido na Bida pa cada experencia, su dushi y su zuur. Nan a sinja mi pa aprecia y balora e persona principal den e storia di mi bida, esta ‘mi mes’.
Mi a sinja cu mundo ta sigi lora toch. Cu mi of sin mi.
Porfin mi a compronde e berdad grandi cu como hende, nos ta asina insignificante compara cu e Universo cu no tin fin.
Dushi! Mi tin mas tempo awo, pa mi mes, esta un luho asina balioso.
Esta dushi bida ta!
Djis pa awe, hasi un accion di amor y caridad. Pa un hende, pa naturalesa, pa e mundo, pa Dios…
Awe ta dia di Pentecoste pa Cristiannan. E dia cu ta recorda cu un dia hopi anja pasa Spiritu Santo a baha cerca mama Maria y e apostelnan. Esaki tabata e promesa cu Hesus a hasi na nan cu e lo no laga nan nan so despues cu e bolbe cerca su tata den shelo. E rol di Spiritu Santo ta uno pa inspira y juda hende duna contenido na e palabra di Dios cu nan ta kere aden. Ami a interpreta esaki como: ‘Awe ta dia di pone palabra den accion’.
Hopi biaha hende ta resa pa judansa, lubidando asina nan propio forsa y boluntad propio cu Dios a duna nan pa ‘hasi nan mes’. Ta berdad cu hasi no ta facil. Nos ta asina programa dor di e mundo cu ta rondona nos. Tin hende tin miedo di loke otro hende ta pensa di nan. Otronan ta asina complacente den nan personalidad cu nan ta biba pa complace otro y no nan mes.
Di otro banda tin hopi forsa, sabiduria y crecemento den tuma bo propio decishon. Den sali pa loke bo ta kere aden. Esaki ta un caminda cu ta exigi refleccion y refocus continuo. No e caminda di mas facil. Mi no tin e contesta pa mi mes tampoco si e ta esun mas satisfactorio pa nos crecemento interno.
Awe ta un dia cu mi ta pensa hopi riba kico mi kier. Mi ta scroll riba mi pagina di Facebook y mi ta puntra mi mes si esey ta e caminda unda mi kier ta.
Mi silencio ta guia mi na un caminda. Mi no sa unda. Mi ta bisa Spiritu Santo danki pa su inspiracion pa mi jega na e lugar cu ta hasi mi curpa, alma y espiritu felis.
Djis pa awe, hasi un accion di amor y caridad. Pa un hende, pa naturalesa, pa e mundo, pa Dios…
Ohala mas hende por realisa cu traha mas pa haja mas cos, no necesariamente lo hasi nos mas felis… como hende… nos no brasa nos television, ni nos BB, ni nos Facebook… nos por brasa otro hende… Ken abo a brasa awe?
Mi ta corda cu algun anja pasa mi a scirbi e articulo ‘Cuanto mi ta bal?’. Tabata un tempo meimei di mi buskeda pa mi contestanan di bida. Awe, mi sa con hopi mi ta bal, den mi mesun bista, sin importa kico otro hende ta pensa di mi. Tin mes tanto berdad cu tin hende riba mundo, pues e berdad lo cambia continuamente. Pa mi tambe. Mi ta di bishita cerca mi yiunan y mi nietonan na Hulanda. Y mi ta sinti felicidad den cosnan chiquito den e bida di tur dia, escogencianan personal. Mi ta encanta di sinta y combersa cu mi nietonan. Combersa di berdad, scucha otro, hasi cos loco cu otro, hari di e profundo di nos curason. Cosnan simpel, pero di un grandesa infinito. Mi nieto Ransley mester bira un clown dokter, pasobra tur caminda cu e jega e ta conquista curason di cada hende, grandi y chiquito… su ruman Xummer ta puro ternura y hunto nan ta entretene henter un publico…
Mi ta bay bek den tempo y ta realisa con hopi mi tabata busca felicidad pafo di mi mes… con hopi mi tabata busca pa haja mi balor den e reconocimento cu otronan lo duna mi. Awo mi ta realisa cu ami ta e unico fuente berdadero di mi felicidad dor di escogencianan cu mi ta hasi y e sentimentonan cu mi ta scoge. Biba den e e presente. Pensa bon di mi mes y di otronan. Dios ta puro amor, amor puro y si ami ta yiu di Dios ami tambe ta igual. Y mi ta scoge pa cambia e felicidad grandi pa e felicidad chiquito, unda di berdad e ta bal… podise ta den e chiquito, tin e felicidad grandi!!!
Mi ta realisa cu ami ta di e generacion cu kier a trese cambionan grandi den e mundo cu mi ta biba aden, mas husticia social, mas conciencia pa cuida nos medio ambiente, rescata nos balornan sano, stimula un mente critico. Mi a dedica hopi ora na mi idealnan, mi tabatin menos tempo cu mi a desea pa pasa cu mi yiunan. Pero nunca ta laat, pa refocus.
Mi a sinja hopi den e lunanan cu a pasa. Mi a contempla bida y contempla mi mes. Mi a sinja lesnan balioso, cu no a bin den mi bida por nada. Mi ta riba e caminda di e lus… no mas duda… awo mi sa, kico mi ta bal!!! Mi bal ‘Felicidad!’
Ohala mas hende por realisa cu traha mas pa haja mas cos, no necesariamente lo hasi nos mas felis… como hende… nos no por brasa nos television, ni nos BB, ni nos Facebook… nos por brasa otro hende… Ken abo a brasa awe?
Balor y lus….
Mi tin gan’i core… duro duro…
Rumbo pa mi liberacion…
Los… los …los…
Los di mi rol di victima….
Radiante den mi propio gloria…
Los di mi pasado…
Los di e dolornan…
E complejonan di inferioridad…
Los di mi ansha y miedonan…
Leu…leu di nan tur…
Anja 2012, e anja di cambio pa humanidad. Shelo tin hopi asistencia cu nan kier duna nos. Nos tin cu sinja conecta y habri pa ricibi. Pero mas cu tur cos, sinja pidi y respeta….
Please be informed on Karin Krügel’s follow-up lessons, which will take place according to the next schedule:
• 3rd of April: Man made in Gods image, Thought-forms, Character development, the purpose of Life, the Ultimate Destiny of Man
• 10th of April: The principle of Spirit, Spirit and the Principle of Gender, Reincarnation, Life and Death, Karma, Dharma
• 17th of April: The Unseen Reality of Angels, Guardian Angels, Angels of Healing, Examples of conscious co-operation with the realm of Angels
• 24th of April: The unseen Reality of Nature Spirits, the Four Elements of Earth, Water, Air and Fire, Man’s connection with the Elements of Nature, Conscious co-operation with the realm of Nature Spirits
• 2nd of May: Love: the Force!, Man’s super-sensory Powers, the Existence of a Path of Hastened Attainment, the Great Teachers of Wisdom and the existence of perfected man, the Power of Unity and Oneness of all Life, World Spirituality
Location: Layex building room 117.
Time: 7.30 to 9pm
We inform you that there is a fee involved in these lessons: fl. 100,– for the total of these five lessons. This is to help cover the expenses of the rent and beverages.
These follow-up lessons are open to those who have followed the two introductory lessons “Who am I” and “The Law of Cause and Effect”, either in October last year or in January this year. If you have been present at only one of the intro lessons and have a keen interest in the follow-up lessons, you are welcome to join. The same counts for those who through spiritual work or studies have an affinity to the subjects presented. The idea is to partake in all five lessons.
If you would like to participate please register with Thea van der Kuyp.
Confrontacion y liberacion. Con hopi nan tin di hasi cu otro? Brasa bo sombra y habri camina pa lus…
Mi lo kier haja balentia un dia
Y cana den anochi scur scur
Cu e scuridad di mas intenso cu ta existi
Pia abou y sin miedo
Cu wowo hancho habri
Y confronta tur mi sombra y mi karmanan
Di e bida aki y bidanan pasa
Mi kier topa boso cara cara
Y kima boso den e anochi di mas scur
Y manda boso pa semper pa e lus di pordon
Y di e forma aki keda liber
Y bira un alma sin historia
Un blaachi nobo y limpi
Den e historia di mi bida
Lo cuminsa y mi lo cana pa semper
Direccion di e lus
Y bula halto
Como un alma libera
Darma por fabor
Absolve mi karma
Guia mi pa e lus
Di mi propio escogencia
Y liber pa semper
Pa Es cu ta kere den Dios, ningun explicacion ta necesario. Pa esnan cu no ta kere den Dios, ningun explicacion ta posible.
Autor: Desconoci (kizas ta Dios mes)
Mi ta marca bo number pa yamabo paso mi sa cu tur ora bo ta contesta pa scucha mi palabra. Bo number ta facil pa corda como cu mi ta yamabo tur dia, si no ta pa agradeci, ta pa yamabo danki, pidibo conseho of pidi forsa pa otro. E unico yamada cu mi tin hasi ta cu mi man y mi bos. For di mi frenta na mi pecho y schouder pa schouder: “Na nomber di Tata di Yui y di Spirito Santo, Amen. Y bo sa ken mi ta haya na linea pa conte tur cos …? Continue reading “Dios”


text:
Siman pasa a tuma luga elecionnan pa miembronan di Parlamento den Reino Hulandes. Diaranson a tuma luga eleccion na Hulanda y diabierna na nos hermana isla Corsou. Pa e ocacionnan aki, Prome Minister Evelyn Wever-Croes, den nomber di Gobierno di Aruba, a felicita Mark Rutte y su partido VVD. Partido VVD a aumenta den porciento y a mantene su posicion como e partido mas grandi na Hulanda apesar cu nan mester a goberna durante un periodo hopi hopi dificil cu ta e crisis di e pandemia di Covid-19 cu tin nos tur mas di un aña caba ocupa.
Tambe prome Minister a felicita e partido D66 lidera pa Sra Sigrid Kaag cu a crece bastante den asiento birando e di dos partido mas grandi na Hulanda. “Mirando cu ta un ser femenino ta lidera e partido ta merece un extra felicitacion”.
Prome Minister, den nomber di Gobierno di Aruba a felicita partido MFK di Corsou tambe lidera pa señor Gilmar Pisas kende tambe a logra un resultado imprecionante cu 9 asiento na Corsou. Tambe un caluroso pabien na partido PNP lidera pa sra. Ruthmilda Larmonie Cecilia cu a logra 4 asiento.
“Mi por compronde cu e dos partidonan aki a expresa nan interes pa traha cu otro pa asina forma e siguiente gobierno pa e isla di Corsou. Mi ta desea di gradici partido PAR lidera pa Premier Eugene Rhuggenaath y partido MAN lidera pa Minister Steven Martina kendenan bou di circumstancianan hopi dificil a sa di lucha pa nan isla memei di e crisis di e pandemia cu a afecta Corsou tambe.
Nos ta desea hopi exito y sabiduria na e partidonan ganado cu awor mester bay forma nan respectivo gobierno. A nos na Aruba ta mira padilanti pa un relacion fructifero cu cualkier gobierno cu keda forma tanto na Corsou como na Hulanda. Nos ta cla pa continua e cooperacion y traha hunto den bienestar di nos pueblonan en general y di Aruba en especial”, Prome Minister Evelyn Wever-Croes a expresa.


text:
- Ariën Rasmijn
E yabi
Dos aña pasa, despues cu e pandemia a causa panico grandi cu a conduci na un stampida pa busca papel di WC, hariña y aroz na e supermercadonan, hende a realisa diripente cu Aruba ta importa tur cos y cu limpia chan cu cadushi of foyo di palo di kibrahacha no ta dje comfortabel ey. Di eynan basta hende a lanta cu e idea pa cuminsa nan mesun hofi den cura. Otronan - cu kizas tabata mas sabi - a cuminsa traha baki di planta mata pa bende y esey pa un rato tabata un bon negoshi. Pero obviamente bo no por bira cunukero di un dia pa otro sin sa ki bo ta haci. Eynan hopi Rubianonan a haya sa con floho y slap nan raza a bira. Unda cu antes nos antepasadonan tabata tabata sa kico kico ta come y bebe den cunuku y riba laman y cu tabatin e condicion fysico tambe pa haci e trabou duro ey tur dia bou di un solo sin misericordia, ata nan bisanietonan obeso tabata pasa oranan largo ta purba compronde con pa traha cu gordura via youtube, pa despues hera cay flou den cura pa via di calor. Un caso perdi for di comienso, pero a lo menos nos a haya compronde porfin e concepto di traha nos mesun cuminda. Tin cu a logra si, of miho bisa, cu tabatin e mentalidad, condicion y perseverancia ya caba pa por lanta poco mas cu djis un par di mata di tomati. Pero e berdad ta cu nos pueblo a bira uno cu ta prefera haya nan cuminda delivered te porta di nan cas, locual a prevalece mas tanto ya poco luna diep den e pandemia caba. Ban ta franco; e gran mayoria di nos pueblo no tin e maña di traha den campo mas den dje. Of toch si? Pasobra cu e pio parti di e pandemia supuestamente tras di nos, ata e tsunami cu ta bin tras di e temblor a yega pa haci daño di berdad. Inflacion tey keto bay anto riba dje tin un guera cu tin mundo henter den su grip, kitando zeta pa cushina y hariña for di shelf di supermercado y hisando prijs di combustibel na un nivel cu ta fatal pa nos importacion di comestibel. Ta mustra cu e pandemia tabata djis un drill y cu awo si prijsnan ta subiendo barbaramente, sin bista pa cambio. Pues ata bo chens atrobe pa purba planta, pero aworaki di berdad. Bo ta cla p’e?
E cuestion di autosufiencia, e habilidad pa riba bo mes of den un comunidad percura pa bo mesun alimentacion, ta uno cu semper tabata relevante, particularmente pa paisnan cu ta produci tiki y importa hopi. Pero e berdad ta cu hopi pais, no Aruba so, no a haci suficiente pa inculca esaki. Globalisacion, comercio, politica y un cultura den cual comodidad y facilidad ta prevalece a haci cu pa nos e concepto di por drenta y haya letterlijk tur cos pa come den supermercado anytime ta uno sin discucion. Strawberry fresco na un pais unda strawberry no ta crese anto riba dje pafo di temporada, esey a bira normal pa nos. Nos kier hasta rabia anto keha riba facebook of twitter ora cu pa cualkier motibo no tin. Pero poco poco cu mas tempo ta pasa den e crisis aki y cu proximo crisisnan cu lo bin su tras anto lihe, sea pa motibo economico, geopolitico of ambiental, ta bay bira cla cu loke abo tabata haya normal of hasta tabata exigi for di agencianan y bo supermercado preferi no ta bay ta asina accesibel mas. Y pa esnan cu ya caba ta struggle pa por yena frigidaire, cos ta bay ta mas cruel ainda. Mundo ta cambiando pa pio y pa Aruba e ola di ey ta bay ta mas halto, e impacto ta bay ta pio. Por ta cu bo lo haya fruta, berdura y pisca mas barata ora e barconan Venezolano bin bek. Y por ta aworaki lo ta un bon momento atrobe pa purba haci contrabando di gasolin y otro asuntonan. Pero con sostenibel esaki lo ta a termino largo? Pasobra si bo ta echt kere cu aki seis luna cos lo bay ta OK atrobe, bo ta hopi delusional. Awo, mas cu nunca, pueblo tin cu siña produci pa propio consumo y benta local.
Por ta aworaki ta e momento di berdad pa cuminsa bira serio pa loke ta plantamento y maneranan sostenibel pa produci nos mesun cuminda. Un bon comienso lo ta sigur si por duna sosten apropia na agricultornan local, cu incentivanan pa inversion y inovacion, acceso na awa barata y un maneho di tereno huurgrond fiho na unda ta reparti lihe y transparente y ta kita tambe unda cu no ta produci. Un maneho tambe di pesca cu ta fiha su mes riba sostenibilidad pero ta duna sosten drechi na piscadornan y tiradornan cu di berdad ta biba di pesca y ta respeta laman. Un maneho di cria cu ta percura pa porco y cabritonan wordo bon trata y nutri. Tur esaki bou di un Santa Rosa bon equipa y cu autoridad y budget pa por maneha drechi. E tempo di soña lanta y bin cu promesa di campaña falso a pasa, y e mindset serka gobierno mester bira uno den cual agricultura, cria y pesca sostenibel y productivo ta haya mesun prioridad cu Aruba su producto turistico. Muchanan na scol mester siña e principionan basico di plantamento y cada scol mester tin su mesun hofi. Con a para cu e plan ey? Loke ta molostiami ta con bisto awo e incompetencia y oportunismo barata di minister tras di minister di Agricultura, Cria y Pesca tabata durante e ultimo decenas di añanan. Si di berdad nan lo a traha, cos lo a mustra hopi otro awo y nos pais lo tabata hopi mas miho prepara. Plantacion lo no ta djis un hobby nostalgico pero algo serio riba cual nos comunidad por depende. Pero ja, ata nos aki. Ni un chapi nos por wanta drechi mas. Awel e ora, ban acepta loke por y no por y cuminsa di nobo. Abo, consumidor, tin e yabi den esaki. Bo no mester saka e baki cu ba cumpra den panico dos aña pasa for di garage anto yene cu santo, pero dimes bo mag purba si. Cuminsa chikito y planta cos facil manera boonchi, tomati cu patia of hasta cria poco galiña den bo cura. Djis no spera cu bo ta logra bira mesun cunukero cu bo bisawelo dibiaha si te awo unico cos cu tabata haci ta para den rij di drive-thru. Mas efectivo ainda awo lo ta si abo dicidi pa sostene agricultornan local y cumpra for di nan lo mas cu bo por. Pasobra e chens lo ta grandi cu e placa ey lo wordo inverti den e mesun cunuku ey atrobe pa asina por produci mas cuminda pa mas hende. Y no lag’e te eynan. Hiba e mentalidad ey den mas area di bo bida. Que hubo bo cuminsa carpool poa trabou si bo por? Spaar gasolin y medio ambiente. Laga e orguyo kens ey bira uno di con leu abo ta bay den yuda bo mes y otronan. Eynan ta e yabi mas importante cu lo por scapa nos pueblo di pobresa.


text:
Gobièrnu di Boneiru ta atvertí komunidat di e rísiko pa pidanan di rùber den sierto sousnan di pinda den algun produkto spesífiko di e marka Calvé. E atvertensia ta konta pa e siguiente produktonan ku a importá for di Hulanda.
- Calve Pindasaus mild ku barcode 8712100759772
- Calve Pindasaus Kruidig barcode 8712100759772
Si a kumpra un di e produktonan ariba menshoná, ta konsehá pa no uza esaki. Direktorado di Supervishon i Mantenshon di lei ta vigilá e situashon aki. Pa kualkier pregunta por tuma kontakto ku Direktorado di Supervishon i Mantenshon di lei na: 715-5300.


text:
Tur mucha tin derecho pa crece y desaroya bon di salud. Cuido y proteccion di nos muchanan ta un responsabilidad di nos tur. Ban percura pa nos muchanan na Aruba ta bon vacuna!
Pa mas informacion por tuma contacto cu Seccion Cuido Salud Hubenil na 522-4200 of “LIKE” Directie Volksgezondheid riba Facebook!
Campaña di Vacunacion Escolar
Tur mucha tin derecho pa crece y desaroya bon di salud. Cuido y proteccion di nos muchanan ta un responsabilidad di nos tur. Ban percura pa nos muchanan na Aruba ta bon vacuna!


text:
Desde 2016, Amanda Britten (18) a cuminsa cu su educacion den e sistema di ‘homeschooling’ y awe 8 aña despues, e ta mira e temporada aki como un etapa cu a trece hopi crecemento positivo p’e. Cu plannan pa cuminsa universidad di Aruba otro aña, e ta comparti cu nos un sistema di educacion hayando su atencion y interes tambe awor na Aruba, cada vez mas.
REGUNTANAN FRECUENTE RIBA HOMESCHOOLING
Amanda ta haya cu prome cu e pandemia, e hendenan cu tabata habri pa metodonan alternativo di educacion na Aruba, no tabata mucho. Sinembargo cu e lockdown y cu e periodo di ‘Zoom school’ na Aruba, hopi tabata e mayornan cu a aserc’e cu pregunta y conseho. Asina, mas y mas personanan a cuminsa mira e beneficio cu por tin cu homeschooling. “Pa participa den homeschooling, e decision mester ta uno consciente y di un compromiso cu e persistencia pa yega na e meta final. Aruba su sistema ta traha pa esnan cu por logra funciona den e sistema regular. No ta nada si no ta tur hende no por traha aden, pero toch ta bon pa brinda diferente otro oportunidadnan.


text:
Kudawecha / Calabas – Diasabra 30 di november shonnan amante di domino, ta bay tin supuestamente e “Main Bout” di e temporada di domino aki na e unico Domino Square Garden na mundo, esta 99 Bar & Restaurant na grens di Kudawecha y Calabas! Shonnan manera un y tur sa nos ta drentando e last lap di campeonato di domino na 99 Bar & Restaurant, y diasabra awo ta dos gigante lo topa otro pa wak ta con ta “separate the men from the boys”! E dos teamnan cu lo bay enfrenta otro estilo un pa tera un pa lama, lo ta nada menos cu e trabuconan di Team Caba Co’ contra nan eterno rival cu ta Team Sero Blanco! Akinan ta “fireworks” ta bay tin shonnan, ya cu cada team ta pretende cu ta nan t’e dokternan den domino! Tin “boze tongen” cu ta fluistercu esakinan t’e teamnan cu ta husando “Inteligencia Artificial” pa gana wega. Cos di wak tin shonnan!
Manera semper e bataya lo cuminsa pa 8’or di anochi y e bar y cushina lo ta bon surti cu e conocido snacks nan completamente gratis manera ta 99 Bar & Restaurant so sa di haci! Pues shonnan, diasabra 30 di november awo, bini un bini tur pa 8’or di anochi pa e espectacular “MainBout” na 99 Bar & Restaurant, e unico Domino Square Garden na mundo! Yegaaaa!


text:
KRALENDIJK – Ta renobá Sentro di bario Nikiboko kompletamente. Esaki ta parti di palabrashon hasi entre diputado Nina den Heyer i Ben Oleana di Fundashon Cas Boneriano ku a keda firmá durante un seremonia na kantor di Kolegio Ehekutivo. Aparte di e sentro di bario Nikiboko a palabrá di pone atenshon i mantenshon na sentronan di bario na Nort’i Saliña, Amboina, Tera Kòrá i Antriol / FamilyJusticeCenter.
Komo parti di e proyekto di desaroyo integral di bario (integralewijkontwikkeling) di Direktorado di Komunidat i Kuido, a traha un programa dirigí riba trabou komunitario, trabou di bario i bida den bario. E trabounan de FCB lo inkluí e drechamentu i mantenshon di e sentro di barionan.
E proyekto di desaroyo integral pa barionan (IWO), tin atenshon tantu pa e aspektonan físiko komo e aspektonan sosial den bario. Tur esaki pa mehorá e kalidat di bida di e habitantenan den e bario. Mirando ku e sentro di bario ta hunga un papel importante den esaki, Entidat Públiko Boneiru a opta pa duna prioridat na e renobashon di e sentro di barionan pa nan por fungi atrobe komo lugánan di enkuentro unda hóbennan i mayornan ta bini huntu pa siña i dibertí. Tin ku pensa riba entre otro aktividatnan manera kurso di mekániko, baile, arte, kultura i músika, èts.
Ademas, e sentro di barionan tin un papel speshal den e promoshon, stimulá protekshon di kultura di Boneiru i na mes momento, pone énfasis riba un sosiedat multikultural positivo ku un koheshon sosial fundamental.
E koheshon sosial ta un di e pilarnan di desaroyo di e kalidat di bida den e barionan; unda e habitantenan ta biba huntu kómodamente i tin e mesun oportunidatnan pa bienestar i prosperidat.
Ademas, e koheshon sosial di habitantenan ta funshoná komo un elemento fundamental pa desaroyo sosial di henter Boneiru. Esaki ta kontribuí na e desaroyo ekonómikosostenibel riba e isla, perseverando asina e naturalesa i e kultura.
FCB ta kuminsá dentro di poko ku e trabounan di renobashon na e sentro di bario Nikiboko, pa pronto e bario por disfrutá di un bunita sentro di bario.


text:
Muraya di Berlin
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Muraya di Berlin (Aleman: Berliner Mauer) a separa e ciudad di Berlin na Alemania pa 1961 te 1989. A separa e parti west y e parti oost. Pa hopi hende e Muraya di Berlin ta un simbolo di Guera Friu. E Muraya di Berlin a wordo tumba abou dia 9 di november 1989[1]. E tawata 168 km di largura (104 miya).[2] Nan a trah'e pa hende no huy pa e parti oost di Berlin.
Alemania despues di Di Dos Guera MundialEditá
Despues cu II Guera Mundial a caba, Alemania a wordo parti den 4 zona y tambe e capital Berlin, un zona pa cada un p'e Aliadonan: Francia, Gran Britania, Estados Unidos y Union Sovietico[3]. Na mei 1949 e zona Francia, zona Gran Britania y zona Estados Unidos a bond hunto pa forma West-Alemania (Republica Federal di Alemania, Bundesrepublik Deutschland, BRD). E zona Siovetico a bira Oost-Alemania den vengansa p'e potencia occidental partimento di Alemania. Oost-Alemania (Republica Democratico Aleman Deutsche Demokratische Republik, DDR)a lanta dia 7 di october 1949.[4]
Austria tambe a wordo parti den 4 zona. Na 1955 un tratado, Tratado di Stad Austriatico, a wordo firma. E tratado a bisa cu e aliadonan meste a bay laga Austria. Den cambio, e gobierno di Austria a promete cierto cos, manera no forma un union teritorial cu Alemania, reconociendo e mayoria entre e otronan. Ful Europa a wordo separa den zona di Union Sovietico parti oost y e otro zona di Estados Unidos parti west[5] .
E separamento di Europa, Alemania y specialmente Berlin den dos blok politica cu tawata parti di Guera Friu entre Estados Unidos y e paisnan occidental den un banda y Union Sovietico y su aliadonan den otro banda. E Forsa Aliado a split despues di su enemigo comun, Alemania Nazi, (cu tawata dirigi pa e dictator Adolf Hitler) cu a wordo derota den mei 1945.


text:
Nasi Seafood Speshal
Ta ken no ta gusta un bon nasi?
Nasi òf ‘fried rice’ ta un plato di aros hasá, kombiná ku ingredientenan manera bèrdura, karni i galiña. Segun historia, ‘fried rice’ ta bini originalmente di China i e idea tabata pa a traves di e meskla akí, usa sobrá di kuminda sin ku tin ku benta esaki afó. Ku tempu el a bira un plato asina popular mundialmente i hopi pais a krea nan mes vershon di e ‘fried rice’ akí. Na Kòrsou tambe nos ta kushiná e nasi aki diferente manera. Den e video akí, Jeritza Beaumont i Itel Cicilia ta asistí Nelson Julia pa traha un tremendo nasi seafood mix. Nelson ta un kòki ku su pashon pa kushinamentu a kuminsá for di basta yòn. Nelson su wela tabatin restorant di kuminda krioyo i aki el a kuminsá ekperimentá ku platonan krioyo. Esaki sigur a forma un base fuerte di Nelson su karera komo Kòki.
Loke bo ta bai siña ta:
- Un manera fásil pa ‘paneer’ bo piská sin ku bo mester di usa webu òf ariña di pan
- Kon bo por hasi bo òmelèt mas delegá di manera ku e ta rende.
- Téknika pa limpia e wadjan pa asina evitá ku aros ta pega den e wea.
Konosementu
- Pa por sigui e kurso akí, no ta rekerí konosementu avansá di kushina. Tur paso ta ser spliká di un manera fásil i komprendibel
Kurso aki ta inkluí
- Video ku durashon di 17 minüt i 39 sekònde
- Akseso ilimitá na video
- Akseso via selular i kòmpüter


text:
KRALENDIJK — Awe for di ora nan di mainta tin un kontrol basta pisa ku tabata tumando luga na un supermerkado na Hato. E kontrol nan tabata basa riba ondermijning, kontrol riba papel nan di belasting i asta kontrol riba persona nan ku ta labora na e supermerkado aki. Douane tambe tabata tei pa kontrola e aspekto di accijns. Ne momentu nan aki no tin mas informashon tokante e kaso aki spesifiko si a hanja algu fuera di lei. Bosero di polis Miluska Hansen a duna di konose ku nan lo bai bishita diferente instansia nan pa tipo di kontrol nan asina aki. Awor ku nan tin e tim multidisiplinario kompletu nan lo bai sigui kontrola diferente instansia i a bisa ku ta kontrola tur tipo di instansia kon chiki ku e por ta te na esun mas grandi. E tim multidisiplinario aki ku ta karga e nomber RIEC ta para pa Regionale Informatie en Expertise Centrum. Nan ta un tim multidisiplinario ku ta bini huntu pa kontrola tur aspekto segun lei di un negoshi. Miluska a bisa tambe ku e tim aki ta hopi bon, mirando ku sierto instansia nan tin limitashon na akseso di un kompania, pero ku e tim aki eta bira mas fasil pa yega na akseso di tur aspekto den un kompania i of instansia.
Durante e kontrol awe mainta a interoga algun di e trahado nan tambe ku tabata presente. RIEC a tene e supermerkado pa algun ora sera, pa asina por hasi nan investigashon nesesario.
FUENTE: LIVE 99 FM


text:
Kralendijk, 30 di novèmber 2021. Konsehal Daisy Coffie di Frakshon Coffie no ta niun tiki kontentu so ku e rumbo ku Boneiru su gobernashon ta bayendo. DaisyCoffie: ‘Ta birando di mas. Mal gobernashon ta na órden di dia. Awor e chèri riba e bolo ta ku nos propio gobièrnu ta mina outoridat di su empleadonan públiko ku gobièrnu mes a enkargá ku e tarea di mantenshon i supervishon di nos lei- i reglanan. Ta trata di lei- i reglanan ku nos mes a traha pa asina nos tin un komunidat na òrdu di manera ku nos no ta konbertí Boneiru den un repúblika di banana kaminda ken ku ke ta, ta hasi kiko ku ta, kon ku ta i ta sali ileso pasobra e ta gosa di protekshon di nos mandatarionan ku gezaghèber na kabes. I netamente gezaghèber ta esun ku a huramentá di pèrkurá pa kumpli ku nos leinan i pa kolmo gezaghèber ta esun tambe ku tin e tarea di vigilá kumplimentu ku prinsipionan di bon gobernashon. E aktitut aki visiblemente tin komunidat iritá, di manera ku den tur sektor bo ta skucha kehamentu i ekspreshonnan fuerte di desaprobashon.’
No tin konfiansa mas
Segun konsehalCoffie mas i mas komunidat ta pèrdiendo konfiansa den e gobernashon pa motibu ku gobièrnu mes ta kreando káos.‘No tin rèspèt pa otro. Ta parse ku esnan ku kapital mag hasi loke nan ke. Nos hendenan ta sinti nan deskriminá i ta eksperensiá diariamente ku nan ta estranhero riba nan propio isla.E kaso di Chogogo Resort kaminda lo ta aplikando un maneho di toleransia despues ku gezaghèber i un diputado lo a duna instrukshon pa esaki a i ta lanta hopi stòf. Na unda integridat den gobernashon a keda. E desishon aki ta legal? Si e ta legal, riba kua lei e ta basá? E ta kargá pa henter Kolegio Ehekutivo òf ta kestion di un egotrep pa gobièrnu no kai tin atrobe, loke ta bolbe tapa e violashon fragante aki?’, asina DaisyCoffie ta puntra su mes.
Kuenta i rason
Tur esaki ta motibu ku e konsehal ta haña ku mester bin un reunion públiko di Konseho Insular ku karakter di urgensia pa Kolegio Ehekutivo bin splika i duna kuenta i rason di e manera di proseder deskribí akí riba. ‘Komo representantenan di pueblo nos no por sinta man krusá i mira e debakel akí sigui eskalá’, segun DaisyCoffie di Frakshon Coffie.


text:
Kuerpo Polisial Hulanda Karibense, huntu ku Polis Hulandes i INTERPOL, a hasi un paso grandi den nan kolaborashon internashonal. E akuerdo ta sòru pa e islanan Boneiru, Sint Eustatius i Saba, awor via e kontakto direkto ku INTERPOL, ta den kontakto ku e sede prinsipal na Lyon i ku koleganan polisial kasi rònt mundu. Dor di esaki koleganan polisial di KPCN mes por konsultá i suministrá e banko di dato di INTERPOL i asina interkambiá informashon rònt mundu di un manera seif.
INTERPOL ta un organisashon mundial na kua tin 194 estado miembro afiliá. Kada estado miembro tin un Ofisina Sentral Nashonal (NCB). E NCB ta mantené komunikashon ku e ofisina prinsipal i ku e otro NCB nan i ta e ‘single point of contact’ pa e servisionan di mantenshon. Na Hulanda esaki ta e NCB The Hague, kual ta akomodá na e ‘Landelijk Internationaal Rechtshulp Centrum’(LIRC). Aworakí ta habri un sup-NCB na Hulanda Karibense pa promé biaha. E sup-NCB aki ta kai bou di responsabilidat di NCB The Hague.
E deseo pa un sup-NCB pa Hulanda Karibense tabata eksistí ya kaba pa basta tempu serka KPCN. Hefe di Kuerpo Interino, Ronald Zwarter i Melvin Sint Jago, komo hefe di e departamento di informashon di KPCN, a traha den kordinashon ku INTERPOL NCB The Hague na e realisashon real. ‘E islanan Hulanda Karibense ainda no tabatin un konekshon direkto ku dato di INTERPOL. Dor di esaki nos no por a ehekutá búskeda direkto di personanan”, Melvin ta splika. ‘Pa nos haña informashon pa ku kriminalnan tin biaha nos tabata dependé di hopi partidonan eksterno. Dor di establesé nos propio sup-NCB, a saka un stap for di e proseso aki i naturalmente esaki ta promové e rapides i ku esaki ta mehorá e rastreo internashonal’.
‘Ku e konekshon ku INTERPOL aki nos por señalá kriminal, terorista i otro personanan indeseá òf gruponan kriminal mas rápido i atendé ku nan di forma mas efektivo i hasiendo esaki, hasi tantu e parti Karibense di Reino komo Hulanda oropeo ainda mas seif’. Segun Jose Rosales, hefe di Kuerpo di KPCN.
Kontakto ku INTERPOL
Koleganan di intel di Kuerpo Polisial Hulanda Karibense spesial di trein lo bai traha dentro di e sup-NCB. Nan ta forma e konekshon entre INTERPOL, NCB The Hague i e servisionan di mantenshon na e islanan di Hulanda Karibense, Boneiru, Sint Eustatius i Saba. Pa futuro e ambishon ta pa oumentá e aksesibilidat di INTERPOL na pòstnan di frontera na Hulanda Karibense, pa asina Koninklijke Marechaussee por interogá pasahero entrante i saliente via e banko di dato di INTERPOL.


text:
Walter Rumay ta denunsia ku RISHENDELL MARTIE, di “De Rijdende Hondenwassers”
Walter Rumay
Mi ta bai anusiá un waarschuwing ofisial pa ningun hende no pasa loke ma pasa aden awe. Diasabra pasá, mi a haña un jamada di un gai ku jama RISHENDELL MARTIE, di “De Rijdende Hondenwassers” ku antes tbta pela i baña kachó pami ku si e por bin buska mi kachó pa pela i baña. Door di konfiansa ku mi tbtin pa kasi 10 aña ku su kompania,i ademas un problema ku mi ChowChow tbtin na su wowonan, mi a lagé bin buska e kachó i e a keda di tresé bèk atardi laat. Anochi a sera, i nada di mi kachó. E no tbta kontestá mi jamadanan tampoko, i door di toque de Queda, mi no por a sali. Siguiente dia ku mi a hañé porfin, ela kontami ku polis a kaba di batié rond su kurpa pasó nan a paré riba kaya, i komo ku ela bula baha for di su ven, nan a kere un kos pa otro, i nan a kere ku e tbta un ilegal. Komo ku e no por a kaba di pela i baña e kachó, mi a dunele un chens pa e trese e kachó e siguiente dia. Ma bisele ku riba diadumingu niun hende no por sali riba kaya, pero ela bisami ku su kompania si tin permit komo nan ta hiba kacho dokter tambe. Ora ku e ydp ei no a trese mi kacho e siguiente dia, mi mes a bai buska mi kacho, i ela sali bisami ku e ta kasi kla ku e kacho, i ku e mes ta bai hibé kas. Nada atrobe, i dimes mi no por a sali bai buska e kacho pa motibu di TDQ. Awe ora ma sali pa bai buska e kacho paso e dega no ta kué mi jamada, di repente e ta jamami bisami ku e kacho a muri. Ora mi a yega ayanan, kasi pa e yora i pidimi sorry i ku lo e pagami pa e kachó.E no por a splikami kiko a pasa mi kacho, ku tbta un chowchow di 9 luna biew, kompletamente salú, ku a pasa tur su anguanan i ku uniko kos tbta saka un tiki mèkèmèkè for di un di su wowonan. Awó ku mi yu a pone loke a pasa riba FB, nos a bin haña sa kon desgrasiado e gai ei a bira, i ku ela bira un CHOLLER, i ku e ta hit tur su klientenan ku nan kachó i ku e no tin e kompania ei mas. Ta na su kas e ta traha den un ambiente kompletamente bruá i sushi i e no tin niun trahadó mas.. Awor ku ta demasiado laat pa mi kachó tur hende ta kehando di dje, i ta konta kuantu mal eksperensia nan tin di dje, i kuantu kacho ela desgrasiá of maltratá nan. Pero marka mi palabra, e gai ei lo maldishoná e dia ku su Mama a trese na mundu. Anto shonnan, por favor stop di papia kuenti ku ela bende e kacho. Mi kacho ta morto. Esaki ta portret di e gai. PLEASE SHARE E POST AKI PAMI, PA TUR HENDE NA KORSOU TENE KUENTA KU E “GAI RISHENDELL MARTIE” AKI.


text:
Mi no ta corda exactamente ki dia Green Vibes a habri su portanan. Mi sa cu su benida a hasi mi curason super contento. Porfin, un tienda dedica na fruta y berdura local y productonan cu por juda nos cada un sinja planta. Mas contento ora mi a jega e prome biaha y a topa tur e bakinan yen di tur sorto di berdura fresco. Mi a cumpra na smaak y a traha tur sorto di receta cu mi mes a inventa. Soppi di e berdura cu mi a cumpra, pasobra soppi di berdura semper ta smaak bon. Mi a traha veggie bitterbal, stoba di berdura y garbanzo. Ki contento mi tabata dia mi a topa cu e patianan chikito, mes chikito y dushi manera mi padushi Cojashi tabata planta den su cunucu.
Pero un dia mi a topa Ari, e donjo y e la conta mi di e contratiemponan cu e ta topa. Esta tristo con un hoben cu a hinca tur loke e tin y su alma den su pashon pa plantacion tin cu lucha pa por wanta cabes riba awa. Mi persona y otro cliente fiel tabata jud’e cu promocion via nos pagina di Facebook y palabra di boca.
Nos a keda bin bek, pero nos tambe tabata ripara cu e surtido tabata bira cada bes menos. pero toch nos a keda mantene speransa. Finalmente Ari a anuncia cu Green Vibes lo sera pa fin di april.
Esaki tabata mi e ultimo biaha cu mi a haja dushi milon local, pampuna di botter y tomati cu no ta smaak awa. Mescos cu ami, mas cliente fiel ta spera di por sigi haja fruta y berdura di The Landfarm cumpra na un otro forma, podise manera e groenteboernan antes tabata pasa bende den e becindadnan na Hulanda.
Nos ta spera riba un man cu por juda, un milager, algo, pero pa e dushi berdura y frutanan di Green Vibes por sigi jega den nos cushina… Nan ta pa cuminsa organico, non GMO y di nos propio suela y cultiva for di e pashon di un yiu di tera.
Nos ta spera….
Ingrid Werleman


text: Un konstrukshon ku ta situá na un kaya ku tin nòmber i ku ta den fase final di konstrukshon òf ku ya ta habitá mester haña number di kas. Doño di konstrukshon por pidi e kontrolür di ROP enkargá ku su rayón un number di kas. Kontra pago di NAf. 12,50, ROP ta duna e kliente un number di kas. Ku e resibu e mester bai registra su adrès na Kranshi i apliká pa servisio òf konekshon riba ret di kompania di utilidat. Konstrukshon sekundario (pe. kas pa kría òf espasio pa warda kos) no ta bin na remarke pa number di kas.


text:
Den luna di september tur persona cu ta den bijstand y cu ta bay scol, tin e posibilidad di haya un
ayudo financiero extra. E ayudo financiero extra ta wordo paga un biaha so y ta consisti di dos
parti:
1. ‘Schooluitkering’ (Subsidio Escolar).
2. ‘Ouderlijke bijdrage’ (Contribucion di Mayor).
Ken ta bin na remarca?
Tur persona cu ta ricibi un bijstand normal of esun di persona cu limitacion (guns), cu ta entre 3
te cu 24 aña, cu ta bayendo scol regular durante dia y cu tabata riba payroll di bijstand pa luna di
augustus 2022.
Cu scol regular kiermen scol preparatorio (kleuterschool), scol basico, scol secundario, Middag-
MAVO y Scol Duna un Man. E yiu(nan) mester ta bibando cerca e mayornan concerni y tambe
mester ta ricibiendo e ‘toelage’ di AWG 250,- pa luna.
‘Schooluitkering’ (Subsidio Escolar)
E ‘Subsidio Escolar’ ta un ayudo pa yuda cubri gastonan di scol y ta consisti di un suma di
AWG 220,- pa cada persona den bijstand cu ta bay scol te cu un maximo di AWG 800,- pa
famia. E ‘Subsidio Escolar’’ ta wordo paga hunto cu e pago regular di bijstand riba diasabra 10
di september 2022.
‘Ouderlijke Bijdrage’ (Contribucion di Mayor)
E ‘Contribucion di Mayor’ ta consisti di un suma maximo di AWG 120,- pa cada
mucha/persona. Mester tene na cuenta cu si e suma di e ‘Contribucion di Mayor’ na e scol ta mas
halto cu AWG 120,-, e mayor mes mester paga e diferencia. E ‘Contribucion di Mayor’ ta wordo
paga directamente na e scol.
Rekisitonan
Pa por haya e ayudo financiero extra pa e aña escolar 2022/2023 mester cumpli cu e siguiente
rekisitonan.
– E mayor mester puntra e scol(nan) concerni ki maneho e tin pa busca e formulario di scol di
Departamento di Asunto Social. Mirando cu tin un “schedule di entrega”, kisas e scol tambe lo
traha un “schedule di reparticion” pa asina evita aglomeracion.
– E mayor mester yena e formulario aki completo y bon.
– E mayor mester trece e formulario yena hunto cu e carnet di bijstand na oficina di
Departamento di Asunto Social San Nicolas, segun e “schedule di entrega” cu a haya hunto cu e
formulario di scol, entre dialuna 22 di augustus 2022 te cu diabierna 26 di augustus 2022, entre
8:00 am te cu 11:00 am y di 1:00 pm te cu 4:00 pm.
Tene bon na cuenta
Tene bon na cuenta cu si no entrega e formulario di scol segun e schedule cu a ricibi, esaki lo
trece e siguiente consecuencianan:
– E bijstand lo baha.
– No lo ricibi e ‘toelage’ mensual di AWG 250,- pa yiu(nan) entre 3 cu 24 aña cu ta bay scol, te
ora presenta cu e formulario di scol y ora e wordo adapta, e ta sosode sin forsa retroactivo.
– Si bo trece e formulario di scol despues di dia 26 di augustus 2022, tene na cuenta cu bo ta
perde e derecho di e ayudo financiero extra di ‘Schooluitkering’ (subsidio escolar) y ‘Ouderlijke
bijdrage’ (contribucion di mayor) pa e aña escolar 2022/2023.
– Despues di haci e ahustacion necesario, bo lo haya solamente e ‘toelage’ di AWG 250,-
mensual.
Importante
Normalmente tur persona (3 – 24 aña) den bijstand y cu ta bay un scol regular durante dia, ta
ricibi un ‘toelage’ mensual di AWG 250,-. Despues di e pago di luna di augustus 2022, tur aña e
sistema di bijstand automaticamente ta kita e ‘toelage’ aki. Consecuentemente, e bijstand lo baha
automaticamente y no lo haya esaki cu forsa retroactivo bek. P’esey ta importante pa cumpli cu e
formulario di scol prome cu 26 di augustus 2022 pa asina e bijstand por wordo ahusta bek pa
luna di september 2022.
Si tin un miembro di famia cu ta den bijstand, cu ta riba 24 aña y cu ta bay un scol regular
durante dia, mester busca y entrega e formulario di scol prome cu 26 di augustus 2022. Si acaso
tin un miembro di famia cu no ta bayendo scol y ta riba 18 aña, e lo mester cuminsa cumpli cu
DPL, pesey nos ta pidi tur miembro di famia cu ta bay scol pa busca, yena y entrega e formulario
di scol 2022-2023.
Final
Departamento di Asunto Social ta pidi pa tene bon cuenta cu e rekisitonan, cumpli cu esakinan
segun e “schedule di entrega” y no warda te e ultimo dia esta diabierna 26 di augustus 2022 pa
trece e ‘formulario di DAS’. Di e forma aki bo ta evita cualkier situacion menos agradabel den
luna di september 2022.
Si tin pregunta of ta desea di sa mas informacion por tuma contacto cu Departamento di Asunto
Social su seccion di bijstand na telefon 528-1110 of ‘like’ nos pagina di Facebook
“Departamento di Asunto Social” y keda bon informa.


text:
Tula
Tula tabata un afrikano sklabisá yu di Kòrsou. Tula ta prinsipalmente konosí komo un di e lidernan, huntu ku Karpata (nòmber di kariño di Bastiaan òf Bazjan), di e Rebelion Grandi, ku a kuminsá dia 17 di ougùstùs 1795 na Kòrsou. Tula tabata biba komo katibu na plantashon na Kenepa. A gara Tula na sèptèmber i ehekut'é 3 di òktober, 1795. Tula ta konosí tambe bou di e nòmber "Kapitan Rigaud", ku ta nòmber tambe di un di e lidernan di e revolushon di afrikanonan na Haiti den mes temporada.
Segun e fuentenan di historia, Tula tabata un di e katibunan di mas sabí; e tabatin mas informashon ku e otro katibunan i tambe e tabata dominá mas idioma kompará ku e otro katibunan.
Komo lider di e rebelion grandi, Tula tabata un di e libertadornan mas importante di Antias Hulandes i na 2010 a wòrdu proklamá héroe nashonal di Kòrsou. Na 1985 a proklamá e dia ku e rebelion a inisiá, esta 17 di ougùstùs, Dia di lucha pa libertat i ku den boka di pueblo ta konosí komo Dia di Tula.[1]
E mesun aña a inougurá e Parke di Lucha pa Libertat na Rif (Otrobanda), unda kada aña riba e fecha akí ta konmemorá e insurekshon bou di guia di Tula.[2] Riba e lugá unda el a wòrdu dekapitá a lanta na 1998 e monumento Desenkadená, trahá pa Nel Simon.[1]


text:
Durante tratamento di presupuesto 2022 di gabinete Evelyn Wever-Croes (EWC), fraccion di AVP a mira un urgencia y necesidad pa entrega un presupuesto alternativa. For di 2018 y 2019, promer cu e pandemia di Covid-19 a haci su entrada na Aruba, banco central di Aruba (CBA) a signiala efectonan negative dor di algun medida imponi pa gabinete EWC. Tambe por a constata na 2018 un rechazo den confiansa y un pesimismo pa falta di perspectiva den tur ramo di nos economia. E Perdida consecuentemente den forsa di compra premira pa cada famia tabata uno considerable y sigur negativo pa economia di Aruba. Esaki tambe lo bai afecta hopi famia den nan necesidad basico pa por cumpli cu nan debernan mensual y por cuida nan famia dignamente, tabata e pronostico na 2018 y 2019.
Awe nan anja 2022, despues cu e pandemia a baha significantemente, nos fraccion di AVP lo kier a mira un presupuesto cu un maneho di gobierno cu lo por ofrece un perspectiva positivo y constructivo riba e diferente ramona manera economia, situacion social di famianan, salud y labor. Lastimamente nos mester a tuma nota cu gobierno no a ofrece ningun perspectiva pero mas bien a presenta un presupuesto cu mas medida cu lo solamente aumenta e costo di bida di tur famia na Aruba. E presupuesto cu gobierno a present na parlamento pa tratamento tabata uno hopi pesimo y cu lo causa solamente miseria pa pueblo na fin di dia!
Pa nos fraccion di AVP e conclusion tabata cu “mester por otro”! Pueblo tin e derecho riba un existencia digno, caminda tur hende ta inclui y participa. Basa riba esaki nos fraccion di AVP e crea un presupuesto alternativa 2022, cu ta inclui (1) e revocacion di e “loonkorting” den e sector (semi) publico di 12.6%; (2) eliminacion di e “eigenbijdragen” di AZV; (3) eliminacion di e aumento di 300% di e “schoolgeld” sino lo nifica cu hopi famia no lo por paga pa nan yiunan por bai skol y (4) un introduccion di un “bijstand” pa famia cu tin mucha(nan) handicap cu mester atencion special.
Tur esaki fraccion di AVP pone riba pampel bon argumenta financieramente y poni den contexto di un alternativa riba e presupuesto cu gobierno a entrega na parlamento pa anja 2022. Lastimamente cu e fraccionan MEP y RAIZ a vota contra di e presupuesto alternativa aki!
Tambe locual ta un gran lastima ta e hecho cu e fraccionan di MEP y RAIZ no a duna muestra di capacidad pa realiza cu e focus di gobierno mester ta riba e recuperacion di nos situacion socio-economico y mehoracion di e poder di compra di cada famia na Aruba pa asina nos por reforsa y sostene nos economia. Cu solamente medida e gabinete EWC lo perhudica nos pueblo, lo empeora e situacion social di hopi famia na Aruba y tambe strangula nos economia. “Household consumption is readily recognized as one of the key drivers for economic development. More than half of Aruba’s gross domestic production (GDP) depends on the financial position and wellbeing of the households”.(CBA)
E famia na Aruba no lo por sigiu biba dignamente y responsablemente cu un costo di bida asina halto cu cada luna ta sigiu aumenta. Con porta cu un gobierno cu no a bai un referendum, por entrega nos autonomia? Anto riba dje ta sigiu castiga su pueblo cu tur sorto di medida, pero pa un grupito serca di e mandatarionan y un innercircle di famia si tin bondad y enricisimento!


text:
Den e certamen mundial di Miss Teen representantenan di Corsou y Boneiro tur dos a sigura nan puesto den e top 10 internacional di beyesa.
E certamen di beyesa Miss Teen Mundial Pageant a tuma luga diasabra ultimo na Salvador. E ho0ben di Corsou Da-Xia’n Philipa a keda na di tres luga y Marjely Doran di Boneiro a keda den Top seis den e elccion.
E ganador tabata di Santo Domingo den persona di e hoben Mariona Juncosa. Representantenan di Corsou y Boneiro tur dos ta contento cu nan representacion den exterior. E miss Teen di Corsou ainda na su yegada na Corsou e la pone riba su media social cu ainda e ta den schock y cu e tabata un anochi inolvidabel pa su persona y cu sempero lo e keda corda e anochi aki.Phi;ipia ta gradici tur esnan cu a yude pa asina haci su soño un realidad.


text:
Pa “Deporte” lo bai pone hopi mas enfasis riba e parti di mantencion di e facilidad Deportivo y tambe lo sigi cu e campaña pa mas movecion cu lo resulta den prevencion di hopi problemanan fisico y medico. E plan di prevencion lo continua cu esaki cu mas enfasis den cooperacion cu IBISA.
Den e arena di deporte aña 2020 lo ta un aña excepcional.
- Ministerio di Deporte lo promove deporte como medio pa prevencion di malesanan.
- “Hoben Activo, Hoben Felis”, a inicia na SanNicolas y awo lo wordo expandi na otro barionan siguiendo pa brazil y dakota.
- campaña di conscientisacion “50 rason pa hasi deporte”, cu lo wordo dirigi na muchanan di peuterschool te na studiantenan di scol secundario.
- Lo enfoca riba mas movecion pa nos grandinan esaki pa stimula desaroyo mental, social y fisico como tambe reduci sobrepeso y obesidad.
- Sosten pa cu Arubaanse Voetbal Bond (ABV) cu tin como meta pa promove futbol entre nos hobenan y specialmente nos damas.
- Lo inicia e proceso pa calibra e ruta pa nos famoso “Aruba Internacional Half Marathon” pa obtene reconocemento internacional y asins pa promove Turismo di deporte.
- “Aruba Beach Tennis y “KLM Marathon” lo sigui haña sosten di Minsiterio di Turismo, Salubridad y Deporte,
- “Instituto Biba Saludabel” (IBISA) a cumnsa na aña 2019 cu e projecto pa traha un systema di registracion digital pa nos atletanan local y lo finalisa na aña 2020.
- AVB, FIFA hunto cu Minsterio di Turismo, Salubridad y Tursimo lo cuminsa cu mantencion na diferente veldnan Deportivo rond di Aruba y unda mester lo pone ilumiacion como tambe “yerba artificial” e asina yama “turf”.
- Intencion di Gobierno di Aruba pa lanta un Lotto nobo cu realmente lo duna aporte na deporte di Aruba por medio di mantencion/ construccion di facilidadnan Deportivo como tambe un plan di mantencion di esaki nan.


text:
Publiká riba 01 Sèptèmber 2021
WILLEMSTAD – Awe Stichting Prinses Wilhelmina Fonds a inisiá su Luna di Kolèkt.
Tres miembro di direktiva, Sra. Frieda Geller, Sra. Ageeth Termars i Sra. Grace Goede-Martina a bishitá gobernador Sra. Lucille George Wout pa hasi e promé donashon. Danki na e fondonan ku PWF kolektá durante henter luna di sèptèmber, pues danki na e kontribushon di komunidat, PWF por kubri lokual e ta hasi pa e pashèntnan di kanser di Kòrsou. No ta yuda e persona ku kanser só, pero por duna guia na su famia direkto tambe. E luna aki PWF lo tin buzon den supermerkadonan, bankonan, botika i mas instansia pa pueblo por kontribuí na e kousa. Kolektantenan lo aserká pueblo den fin di siman ku buzon. Keda pendiente riba Facebook di Prinses Wilhelmina Fonds pa mas informashon di Saturday Swipe Giving Day i otro akshonnan ku tin planeá.


text:
Publiká riba 27 Ougùstùs 2021
WILLEMSTAD – Riba djaweps 26 di ougùstùs 2021, Promé Minister Gilmar Pisas huntu ku Minister di Desaroyo Sosial, Labor i Bienestar a hasi apertura di un otro filial di e prestigioso negoshi Baskin & Robbins na Brionplein.
Sra. Frieda Geller, propietario di e negoshi, a bisa ku aktitut di e i su famia ta pa kambia tur kos den algu positivo, pa asina komunidat di Kòrsou por keda mira desaroyonan positivo pa nos pais. Promé Minister a felisitá famia Geller na nòmber di Gobièrnu di Kòrsou i a indiká di ta sumamente kontentu ku e pensamentu akí di sra. Geller. Gobièrnu ta spera ku mas hende ta sigui aportá di e forma akí na nos ekomonia.


text:
Na nan yegada for di Tampa, Florida
ORANJESTAD: Diabierna atardi nos Seleccion di U17 masculino a regresa Aruba for di e torneo di Concacaf Under 17 cu a tuma luga pa dos siman na Tampa, Florida. Nos seleccion U17 a duna un tremendo prestacion na e torneo di Concacaf unda a gana 3, empata 1 y perde 0 wega. Pa averahe di gol no a continua pa hunga e weganan di clasificacion pa e mundial cu ta tuma luga na Guatemala. Tanto Minister di Deporte y presidente di AVB, sr. Randolf Lacle tabata presente pa ricibi e futbolistanan den e VIP room di aeropuerto. Minister Endy Croes a hiba palabra di motivacion y a felicita e seleccion U17 y e staf tecnico. E mandatario a expresa cu nos ta orguyoso di boso, danki pa pone Aruba su nomber briya internationalmente. Boso tin hopi talento, keda hunto, keda traha duro pa e deseo cu boso tin y cu dedicacion, disciplina y determinacion boso ta logra. Palabranan di pabien tambe na e mayornan cu ta sostene nan yiu den nan deporte preferi y sigur tambe ta forma gran parti di logro aki! Masha pabien!


text:
Bo propaganda
Bo propaganda riba Den Cayente? Tuma contacto cu nos!
Laga Den Cayente yudabo showcase bo marca, compania y productonan. For di 2009 caba, Den Cayente ta e fuente pa periodismo y opinion serio, neutral y confiabel na Aruba. Parti substancial di nos lesadornan ta consumidornan critico cu sa kico ta calidad y ta dispuesto pa paga pa esaki. Laga nos trece bo mensahe comercial serca nan y laga nan sera conoci cu bo compania via di nos opcionnan di advertising, advertorials y storytelling via nos website y nos social media.
Pa mas informacion riba opcionnan di advertising:


text:
E Gabinete ta apoya Gobernador di Aruba cu diferente tarea. Gran mayoria di e trabaonan di e Gabinete, ta relaciona cu e dos rolnan cu Gobernador tin. Tambe e Gabinete ta sostene Gobernador cu tareanan mas general.
E Gabinete ta:
señala y analisa desaroyo politico, administrativo y social;
conseha Gobernador cu e informacion anterior;
sostene e Gobernador den formacion di un gabinete nobo;
percura pa anuncio di e encargo di (in)formacion cu Gobernador ta duna.
E Gabinete ta:
analiza y revisa proyecto di ordenanza y decreto nacional cu ministronan ta ofrece na Gobernador;
ehecuta tareanan consular na nomber di Gobernador. Por ehempel emision di paspoort y visa of procesamento di peticion pa adkiri nacionalidad Hulandes;
percura pa preparacion di decreto di extradicion;
remiti peticion special pa permiso pa sobrevuelo y bishita portuario na autoridadnan Arubano.
E Gabinete ta:
mantene contacto cu otro organonan di gobernacion (dentro y fuera di Reino);


text:
WILLEMSTAD- Djasabra último Federashon Tènis di Mesa Kòrsou tabatin e gran final pa ekipo den kategoria A-klas. Ku un basta bon asistensia di parti di e fanátikonan di bon pinpòn e ekiponan di Perfect Bartenders i Parts for You a sali ku masha entusiasmo enfrentando otro. E rivalidat deportivo tabata notabel, komo no ta poko kos a wòrdu papiá ora mester a kambia e fecha pa e partido aki.
E ekiponan tabata formá komo lo siguiente.
Perfect Bartenders: Michael Dalnoot, Devon Meilink i Henny Metry
Parts for You: Dimitri Leon, Ronaldi Vos i Giancarlo da Costa
E promé partido ta ranka sali i ta bira e mihó partido di e anochi aki. Dimitri i Michael a faha ku otro pa finalmente den un ful mihó di 5 Dimitri sali di e porta grandi ganando Michael 3-2 ku e parsialnan pèrta di 7-11 / 14-12 / 12-10 / 10-12 / 11-8;
E di 2 partido Devon Meilink ta gana di Ronaldi Vos ku skore di 3-1 i empata e partido na unu. E parsialnan tabata 11-7 / 8-11 / 11-6 / 12-10;
Despues a sigui e partido dòbel ku hopi biaha ta bira e partido krusial. Perfect Bartenders ku e duo Henny Metry i Devon Meilink ta sali desidido pa destroná e kampeon di aña pasá. Den promé instansia nan a haña algu di resistensia, pero despues ta bin gana tòg fásil 3-1 i pika dilanti 2-1. E parsialnan tabata 11-7 / 7-11 / 11-4 / 11-7.
E di 4 partido Dimitri a sali ku un solo meta. Hiba e partido final aki na e di 5 wega desisivo. Fásilmente e ta pasa riba Devon Meilink i ta gana su dos partidonan. E skore a resultá 3-0 ku parsialnan 11-9 / 11-6 / 11-9;
Ku e partidonan empatá na 2 a bin e di 5 partido ku a definí e kampeon. Michael no a duna Ronaldi ningun chèns pa drenta den su wega i ta duna Perfect Bartenders e título di kampeon di ekipo A-klas 2015. E skore final tabata 3-0 ku parsialnan 11-8 / 11-4 / 11-5.
Un pabien na Perfect Bartenders: Michael Dalnoot, Devon Meilink i Henny Metry.


text: Diadomingo anochi a drenta informe di un auto Kia Rio blauw A61573 coriendo masha malo riba e caminda di Pos Chikito bayendo pabao, mesora a dirigi patruya Santa Cruz pa intercepte ya cu e ta registra na Morgenster y posiblemente ta bay eynan. Un otro informe a drenta ya cu e auto a bay para na un adres banda di Pos Chikito Rumshop. Na yegada di e patruya na e sitio a bin haya e chauffeur drumi den e auto y a bay atende cun’e, nan a lante y atende cun’e. Ora a bay controla e number di e vehiculo a bin descubri cu aki e vehiculo lo ta registra riba un Kia Blanco. Patruya di Sanicolas tambe a bay na e sitio. Mirando cu nan no a haya e vehiculo coriendo irresponsable riba caya nan a detene e chauffeur pa buracheria riba caminda publico.


text: KRALENDIJK – Djarason 21 di òktober tabatin elekshon na St. Eustatius. Segun resultado preliminar, Progressive Labour Party (PLP), a gana e elekshon ku 815 voto. Na di dos lugá a keda Democratic Party (DP) ku 647 voto i na di tres lugá partido United People’s Coalition (UPC) ku 124 voto, ku no ta sufisiente pa un asiento. 2102 persona tabata por a hasi uso di nan derecho di voto. Di e dos mil unshenti dos persona ku por a hasi uso di vota, 1617 persona a bai vota. Esaki ta nifiká ku 77 porshento di esnan ku por a vota, a vota riba e dia. E repartishon a bai pa; PLP 815 voto, DP 647 voto i UPC 124 voto. PLP ta e partido ganadó ku 3 asiento i DP ta haña 2 asiento den e Konseho Insular nobo. Sinku asiento tin na St. Eustatius, pues loke ta remarkabel; e mes un gobernashon ku tabat’ei tempu ku Hulanda a tuma mando aya na St. Eustatius for di nan, ta regresá na poder. Momentu ku Hulanda a tuma mando na 2018, PLP a bai kas, i awor pueblo di St. Eustatius, despues di algun aña ta vota pa pone PLP atrobe pa dirigí e isla. i awor ku e mayoria den Konseho Insular. PLP a dòbel na kantidat di voto den e elekshon di awor, loke ta indiká klara mente ku pueblo ke pa nan kontinuá ku e guia. E mensahe ta kla loke ku komunidat di St. Eustatius a manda pa loke ta trata gobernashon riba e isla.


text:
Resultadonan di Beisbòl Liga Grandi ayera:
- Colorado Rockies a pèrdè di New York Mets ku skor di 4-2
- Detroit Tigers a pèrdè di Kansas City Royals ku skor di 4-0
- Los Angeles Angels a pèrdè di Chicago White Sox ku skor di 8-2
- Philadelphia Phillies a pèrdè di Arizona Diamondbacks ku skor di 13-3
- Baltimore Orioles a derota Seattle Mariners ku skor di 3-2
Jonathan Schoop no a konektá hit den 4 turno na bate. Jonathan tin un promedio di .303
- Cincinnati Reds a pèrdè di San Diego Padres ku skor di 2-1
- Washington Nationals a derota Los Angeles Dodgers ku skor di 8-3
Kenley Jansen a picha 1 entrada sin permití kareda tampoko hit i ponchando 3 batido. Kenley tin un rèkert di 2-1 ku 21 partido salba i un efektividat di 2.86 den 30 aparishon
Partidónan di Liga Grandi pa awe:
- Oakland Athletics kontra Toronto Blue Jays
- Atlanta Braves kontra Tampa Bay Rays
- Boston Red Sox kontra Miami Marlins
- Colorado Rockies kontra New York Mets
- New York Yankees kontra Cleveland Indians
- Milwaukee Brewers kontra Chicago Cubs
- Detroit Tigers kontra Kansas City Royals
- Los Angeles Angels kontra Chicago White Sox
- Texas Rangers kontra Minnesota Twins
- Pittsburgh Pirates kontra St. Louis Cardinals
- Philadelphia Phillies kontra Arizona Diamondbacks
- Baltimore Orioles kontra Seattle Mariners
- Cincinnati Reds kontra San Diego Padres
- Washington Nationals kontra Los Angeles Dodgers
- Houston Astros kontra San Francisco Giants
Resúmen:
Klase A
- Carlton Daal a konektá 2 hit den 4 turno na bate pa Daytona Tortugas. Carlton tin un promedio di .262
- Ademar Rifaela no a konektá hit den 3 turno na bate ku 1 base por bola pa Delmarva Shorebirds. Ademar tin un promedio di .250
Liga di Nobato
- Jonathan Martijn a konektá 2 hit den 4 turno na bate ku 1 kareda anotá i otro empuha pa Billings Mustangs. Jonathan tin un promedio di .286
- Kevin Josephina no a konektá hit den 3 turno na bate pa GCL Braves. Kevin tin un promedio di .265
- Terrence Josephina no a konektá hit den 3 turno na bate pa DSL Braves. Terrence tin un promedio di .269
- Sander Boeldak no a konektá hit den 2 turno na bate ku 1 base por bola pa DSL Braves. Sander tin un promedio di .315
- Raysheandall Michel a konektá 1 hit den 5 turno na bate ku 1 kareda anotá i otro empuha pa DSL Braves. Raysheandall tin un promedio di .301
- Shakir Albert a konektá 1 doblete den 3 turno na bate pa AZL Dodgers. Shakir tin un promedio di .214
- Alexander Rodriguez a konektá 1 hit den 2 turno na bate ku 2 base por bola pa DSL Rays. Alexander tin un promedio di .306
- Zaino Henriquez no a konektá hit den 3 turno na bate pa DSL Twins. Zaino tin un promedio di .193
- Kirvin Moesquit no a konektá hit den 3 turno na bate ku 1 kareda empuha pa GCL Orioles. Kirvin tin un promedio di .294
Liga Independiente
- Curt Smith a konektá 1 hit den 5 turno na bate ku 1 kareda anotá pa Lincoln Saltdogs. Curt tin un promedio di .311


text:
WILLEMSTAD — Pa di tres anja konsekutivo ku Dutch Caribbean Billiard Union huntu ku MacPool Promotions i ouspisia pa e federashonnan di biyar di Bonaire y Korsou, ta organisa e prestigioso evento “Schotborgh Cup “. E evento ku ta dedika na memoria di e ilustre maestro di biyar yiu di Korsou y rekonose internashonal , Eddy Schotborgh (q.e.p.d) ,lo tuma lugar e fin di siman aki di 4 te ku 6 na Poolarena riba Gosieweg.
Un sistema di wega uniko y ku partisipashon di e mihor hungadornan rankea di e dos islanan . Bonaire ku lo ta dirigi pa Sr. Junior de Lanoi ta bini ku e kampion Milton “Tom” Anthony, e talentoso hoben Janiro Chatlein, e veteran Charlton Thomas, Gregory Frans y e konosido gran deportista Constantino”Patun” Saragoza.
E ekipo di Korsou dirigi pa Sr. Sybren Boekhoudt ta forma pa e kampion Bryan Farah, e no 1 aktualmente Jeffrey Nieuwenhuijzen, e no 2 di ranking Roukos Tannouri , e veteran Michael Arvelo y Salim “Machine Gun” Kuzi.Durante di tres dia lo tin bataja fuerte entre e dos selekshonan, na e momentunan aki Bonaire ta ariba dos – sero.
Na 2013 y 2014 nan a bai ku e viktoria ku skor respektivamente di 11-6 y 11-9. Pues e anja aki Korsou lo bini pa trata di kue nan prome viktoria. Bon pa menshona ku 70 porshentu di e reglanan actual di pool mundial ta bini di man di Eddy Schotborgh y tambe e mesa ku lo hunga ariba ta disenja pa e personahe aki ku a risibi homenahe y rekonosimentu di parti di World Pool Billiard Association pa su trabounan ku ela hasi pa engrandese e deporte di pool mundialmente.
Schotborgh Cup ta kuminsa diabierne awor ku apertura mitar di ocho y e prome partido lo inisia ochor en punto , diasabra ta kuminsa pa 19.00 y diadomingu 14.00 .DCBU kier a gradisi tur nan sponsor y kolaboradornan , Curacao Howard Johnson Plaza Hotel ,kaminda deportistanan ta sinti nan mes na kas, De Jongh Sporthuis, MacPool Promotions y Federashon Biyar Korsou. Poolarena ta keda schuin enfrente di Las Vegas Shopping Center, banda kaminda antes tabata Bright Impex. Un y tur ta kordialmente bonbini pa bin apoya nos biyardistanan.